TOMB RAIDER: THE ANGEL OF DARKNESS
végigjátszás

PARISIAN BACK STREETS
Az első rész amolyan oktatópálya, ezért az irányításra a megfelelő helyen fogok kitérni. Amiről nem szól a fáma: 
1	Az oldallépés a séta + jobbra ill. balra gombokkal lehetséges, kommandós kúszás a guggolás + lopakodás és iránygombokkal.
2	A SPRINT gomb (alapban: Num0) szolgál a kamera forgatására is, ennek nyomva tartásával és az iránygombok, illetve az egér segítségével tudsz körülnézni, ez nagyon fontos! (Sprintelni csak a játék későbbi szakaszában fogsz „megtanulni”, de ezután is ez a gomb működteti a kamerát, ha Lara nem mozog.)
3	Ha előveszel egy fegyvert, a cél befogása automatikus, ekkor hősöd a célpont körül tud csak forogni. Ha több ellenség van, a célpontokat a gurulás (ROLL, alapban END) segítségével váltogathatod.

Fuss előre a szembeni kapualjba a csokihoz, amint megjelenik egy kéz ikon a bal alsó sarokban, akció. Lépj a bal oldali nagy zöld konténerhez, és mássz fel rá a FEL gomb megnyomásával (Lara utasításait az akció gombbal átlépheted), majd ugrás és fel a felső platformra, és a létrán fel a következőre. A balkon túlfelén újabb lajtorja, mássz fel, szemben egy ablak, lépj oda és FEL, ezzel benn is vagy a szobában. A nagyszekrényt nem tudod kinyitni, de az ablak melletti kredencben 160 eurót és némi csokit találsz, hátul, a szemetes zacskó előtt pedig pár antik pénzérmét. Mássz ki az ablakon, újabb létramászás jön, odafent balra találsz újabb érméket. Ezután irány a platform széle, a SÉTA nyomva tartása mellett óvatoskodj előre egészen a széléig, majd ELŐRE+UGRÁS, és a levegőben nyomd le az akciógombot, ekkor Lara elkapja a párkány szélét. (Előtte nem árt menteni, akár „rendeset” [ESC], akár gyorsat [F5, visszatöltés F9].) Balra kis erkély, mássz át (FEL), és szedd fel a csokit, majd vissza és el a túlvégre. Jön egy kis átlós ugrás, előtte a fent leírt módon lődd be magadnak a célt, majd sétálj át a pallókon, és mássz fel az esőcsatornán. Amint rajta vagy, megjelenik az életerő piros csíkja alatt egy sárga jel, amíg ez tart, Lara addig tudja megtartani magát, ha elfogy, a leányzó leesik. Most annyi erőd van, hogy felkússz, és jobbra eloldalazz a kis fa tetőzet fölé, itt az akció gombbal el is engedheted a párkányt. Menj el a jobboldali falszakaszhoz, a sarok közelébe, ugorj fel és jobbra, majd húzódzkodj fel, amint lehet, a kitört korlátnál.
A tetőn a bal hátsó sarokban találsz egy hordót, betonlappal a tetején. Állj elé, és az akciógomb nyomva tartása mellett tapicskold a lefelé gombot, ekkor hősnőnk elhúzza az akadályt, ezzel is erősödik. Állj a párkányra, séta előre „koppanóig”, majd akció, Lara lecsüngeti magát, akcióval lent is vagy a platnin, ahol egy értékes feszítővasat gyűjthetsz be. Ugorj és húzódzkodj fel, vissza a tetőre.
Akinek kedve és lelkiereje van némi extra munkához, az most menjen vissza a szobába (odafelé a nagy ugrást csak nekifutással tudod eszközölni, azaz tolass hátra ütközésig, majd előre, a leges legszélén ugrás + akció). A szekrényen akciózva leánykánk felfeszíti azt, odabent egy értékes nyaklánc hever. Ezután vissza ide, a tetőre.
Sétálj a kis „bungihoz” (balra hátul egy hordón némi ragtapasz!), és akció az ajtón. Lara használatba veszi a feszítővasat, és amint lepattan a lakat, máris szerzett némi plusz izomrostot a bicepszébe. Odabent a szekrényben egy M-V9 pisztoly, ezután le a kis platformra, ahonnan a szerszámot beszerezted. Sétálj el egészen a bal szélére, majd ugrás és balra, most már pont annyi ereje lesz a csajnak, hogy átlóbálja magát a kerítésen. Nyomd le az osonás gombját (STEALTH, alapban: ENTER), ezzel észrevétlenül az őr mögé lopakodhatsz, és felveheted a csillogó kulcsot (akinek viszket már a keze, a strázsa mögé léphet, és akció). Vissza a kerítésig, akció az ajtón, majd mássz le a létrán.

DERELICT APARTMENT BLOCK
Állj a szekrény oldalához, akció + hátra, húzd az ajtó elé, mint akadályt, ezután föl a lépcsőn. A zsaruk betörnek, és behajítanak pár könnygázgránátot, úgyhogy ha ködös részhez érsz, megjelenik egy kék oxigénmérő, ha ez elfogy, Lara sérül, úgyhogy ne sokat pepecselj ilyen részeken (és ne menj a rendőrökhöz, sérthetetlenek, viszont letartóztatnak!). Ugord át a lyukas részt, hamarosan egy kis filmbejátszásban lezuhan a fél mennyezet. Állj a nagy lyukhoz, tolass hátra ütközésig, majd előre, a lyuk szélénél ugrás, és menet közben akció, ha szerencséd van, átjutottál. Balra a kis beugróban kötszer, eztán gyorsan húzd hátra a lépcső elöl a szekrényt, majd futás föl. Balra elsősegélycsomag, az első ajtót betörheted, ezzel Lara tovább erősödik. Odabent a két szekrényben lőszer és elem a K2-es fegyverhez (ezt később gyűjtjük be). Tovább a lépcsők felé, a következő felfelé tartó szakasz előtt balra újabb kötszer, majd odafent egy fémláda. Húzd el koppanóig a lépcső elejéhez, majd mássz fel, fordulj meg, ugrás + előre, akcióval a szemben lévő korlátra, majd gyorsan be jobbra az ajtón. A gépházban vagy, szedd fel a földről és balra a tábláról a két kulcsot, majd akciózz a szembeni kapcsolón, ez beindítja a liftet. Fuss be, és menj le az első emeletre (a kezet a fel/le gombokkal mozgathatod, majd akció). Fel a lyukas lépcsőn, majd be balra a beugróba, az első ajtót nyitja a kulcs, itt a szekrényben egy Vector-R35 pisztoly, az íróasztalban csoki és lőszer. Juss vissza a lifthez, fel a negyedikre, be a gépházba, majd innen ki a másik fémajtón.

INDUSTRIAL ROOF TOPS
Fel a fémplatnin majd a létrán. Ugorj a drótkötélre, és csússz le, közben húzd fel a lábadat (guggolás, DUCK, alapban Num1). Az akciógombbal ereszd el a drótot, fuss a ládák mögé, itt kötszer. Balra, ha lenézel, látsz egy létrát a tetőn, óvatosan sétálj le rajta, a széléhez közel egy merész akciós ugrással átlendülhetsz a túlsó oldalra, felhúzódzkodva egy ládában további fáslik. Állj ki a peremre, akció, potyogj le a kis balkonra, majd be az ajtón. A padlón antik pénzek, a következő szobában csoki a ládán és lőszer a padlón. Lépj ki a szabadba a következő ajtón. 
Be a szemben lévő ajtón, jobbra el kell oldalaznod a csatornához (ha közel mész a falhoz, Lara hozzátapad), és kússz le, odalent nagy elsősegélycsomag vár. Balra kússz át a redőny alatt, nem messze előtted némi lőszer. Mielőtt bármit tennél, készíts elő némi lőszerszámot. A TAB lenyomásával éred el a nálad lévő cuccokat, WEAPONS, majd M-V9, és „Equip”. Ezután a fegyvert a DRAW (alapban: SPACE) megnyomásával veheted elő, ill. rakhatod el, ezt tedd is meg most.
Fuss előre, túl az égő hordón, balra a kerítésig, majd ismét bal, a kis oldalág végén újabb kötszer. Térj vissza a kerítéshez; a kapu zárva, de a bal oldalán felugorva elkaphatod a szélét, és átlendülhetsz. Azonnal kapd elő a pisztolyt és lődd le a kutyát. Balra, a sarkon túl konténer, benne lőszer (nekifutásból ugorj bele!), majd vissza, át a kerítésen és előre. Az épület sarkánál egy fémláda, állj a jobb oldalára (popsival az égő hordó felé), és húzd addig, míg Lara bejelenti virgácsainak erősödését. Ha igaz, ekkor pont egy létra alatt van a doboz, mássz fel, és balra, be a raktárba. 
Fuss balra, le a lépcsőn, séta előre a platform széléig és dupla akció, ezzel egy szinttel lejjebb kerülsz. Kerülj át a túloldali kiugró részhez, tolass a falig, és nekifutásból akciós ugrás át a túloldalra. Oldalazz el balra, a széles részen húzódzkodj fel, majd fel a létrán. Vedd fel a lőszert, ugorj át szembe, majd át az ajtón, előre, és ki a jobboldalin. Ugorj át a szembeni lépcsőkhöz. Fuss le és szedd össze az érméket, majd óvatosan függeszkedj le a platform szélén, ess le, rögtön kapd elő a fegyvert, és lődd le a blökit. A jobboldali kerítésen átmászhatsz, és visszajuthatsz a tüzes hordóig. Ismét mássz fel a ládára és a létrára, ám ezúttal a tetőre megyünk. 
Szemben újabb lajtorja, mássz fel, jobbra némi lőszer, majd csússz le a tetőn. Balra kötszer, jobbra újabb létra, odafent ugorj át a szemközti tetőre. A kis épület mögött érmék, ezután előre, szemben találsz egy hiányos kerítésszakaszt, ha eléred, elindul a záró filmbejátszás.

MARGOT CARVIER'S APARTMENT
Clavier kisasszony lakásában vagy. A fejlesztők kitaláltak egy olyan párbeszédstruktúrát, melyben Lara finoman és nyersen is elő tudja magát adni – az esetek nagy részében előbbi hatásosabb. Innentől kezdve a leírásban azon válaszokat sorolom fel, melyeket a legcélszerűbb megadni (nyílgombokkal kiválasztva, és ENTER), persze aki kísérletezni akar, csak rajta… Első feladatunk, hogy a vénkisasszonytól elkunyeráljuk Von Croy naplóját. Íme a megfelelő válaszok:
1) Can I get you anything?
2) Package?
3) Obscura paintings?
4) I wonder why exactly?
5) We argued. I can remember that. And - gunfire!
6) Mademoiselle, I was a good friend of Werner's. I didn't kill him. I didn't!
7) I really am going to need Werner's notebook.

Ezek után megkapjuk az áhított könyvecskét, benne fontos infókkal (TAB, és NOTEBOOK). Innentől kezdve nagyon kevés időd van, mert érkeznek a zsaruk. Három tárgyat szedhetsz össze: a hátad mögül, a szekreter fiókjából gyógyszert, a boltíves konyhabejárat bal oldalán, kis asztalon álló lámpa mellől egy gyémántgyűrűt, és a konyhából a konyakot (zöld, csillogó üveg). (Ha nem kaptad meg a naplót, az jobbról az első fiókban van, a mikró alatt.) Ezután rohanás szembe, a bejárati ajtóhoz; két bejátszás lesz közben, ha a rendőrök belépnek az épületbe, mielőtt kilépnél a folyosóra, vége a játéknak! Ha sikerült a télak, vége is a pályának.

PARISIAN GHETTO 
Lara egy öreg metrókocsiban ébred. Mássz ki, menj hátra balra a csövesekhez, beszélgess el velük, majd vissza a vagonhoz, és fel a csőre, majd onnan a kocsi tetejére. Balra egy kerítésdarab, melyen felmászhatsz egy platformra (de előtte kússz át a csövek alatt a kötszerért). Odafent jobbra kell majd menned, át a kerítésen, de előtte tehetsz egy kitérőt: hátra arc, egy nagy ugrással irány a szemben lévő platni, onnan a növénnyel befutott kőkerítés teteje, ennek szélébe kapaszkodva átkúszhatsz jobbra, itt hátul találsz csokit és 160 eurót. Most vissza kell jutnod az első platformra, akár ugrálva, akár némi életveszteséggel lepottyanva a földre, és a vagon tetejéről felmászva. 
Irány tehát jobbra, ahol egy ifjú titánt találsz. Ismét beszélgetés jön, itt sok jelentősége nincs a dolgoknak, de itt egy jó ág:
1) What do you really know about the Monstrum?
2) Who do I talk to there? The owner?

A pályáról a fickó jobbján látható ajtón tudsz továbbmenni, de előtte menj jobbra, le a lépcsőn, újabb pénzek, aztán irány a kijárat a gettóba.

Itt egy másik párizsi lakos, éjjeli pillangó kiadásban. Válaszok:
1) Have you worked in this neighbourhood for long?
2) Oh? Trouble?
3) Better than anything I have so far. Thanks. I didn't catch your name.

Ennek végén kiderül a lány neve (Janice), és sok érdekesség. Mielőtt továbbmennél, érdemes megszabadulni a mindenféle holmiktól. Előbb indulj jobbra, átlósan szemben a kis beugróban újabb pénzköteg, majd balra át, túl a lépcsőn. A falon találsz egy térképet, a kis utca végében pedig a jobb oldali ajtó Renne zálogházába visz. A beszélgetés végén (How concerned are you with legal niceties?) eladhatod a cuccokat. Kilépve a boltból irány balra, majd balra fel a lépcsőn. A hátad mögötti kis pados területen ismét 160 euró, majd hátra arc és előre; a kis tér fával a Café Metro tere, érdemes megjegyezni. Szemben a pados rész jobb sarkában újabb pénzköteg hever. És most tessék figyelni!

Innentől kezdve elágazik a játék! A lényeg, hogy el kell jutni Bouchard-hoz, a Vörös Kígyó tulajához, akinek nyomára vagy Pierre, a bár volt mixere, vagy Bernard, az ex-takarító vezet – bár mindketten ugyanazt kérik: egy dobozt, mely a szórakozóhelyen van elrejtve. Tessék választani; Pierre vonalán egy extra pályaszakaszhoz jutunk, Bernard menetében viszont sok értékes holmihoz. Amíg döntesz, hozzájuthatsz némi plusz információhoz: indulj előre, a templomon túl az út jobbra lejtősen lekanyarodik, Te viszont menj balra, fel a lépcsőkön, és be az ajtón a gyógynövényboltba, ahol a kínai tulaj elárul pár dolgot. Most viszont már döntened kell. (Ha nem ragaszkodsz a sztorihoz, válaszd Bernardot, később elárulom, miért.)

Pierre választása
Menj vissza a térre és előre, be a moci melletti ajtón a kávézóba, és beszélj Pierre-el. (No I don't, but I do deal with problems. Sort them out.) Hogy bejuss a bárba, megkapod a mixerek „művészbejárójának” kulcsát. Ugorj a SERPENT ROUGE szakaszra!

Bernard választása
A gyógynövényboltból visszafelé indulva a sarok után rögtön balra találod a park vasrácsos kapuját (felette Metropolitain felirattal). Nyiss be, és menj hátra, itt találod az ideges takarítót, nála már vigyázni kell a beszélgetéssel, íme a helyes ág:
1) You're name's Bernard. Janice said I might find you here.
2) I'm trying to find someone.
3) Here! Now, how do I find Bouchard?
Ezek után könnyebb leszel 160 euróval, viszont megkapod a dizsi garázsajtaját nyitó kulcsot.
	
SERPENT ROUGE
Ha Pierre az embered, menj vissza a térre, jobbra, le a lépcsőkön, és balra. Egy kis bejátszásban elhúz a jóképű motoros idegen, aki a bárban ücsörgött. Jobbra kis sikátor, a jobb oldalon egy ajtó, „Stage Entrance” felirattal. Lépj be, majd a következő ajtón is, rögtön láthatod, egy őr kering erre. A folyosón balra találsz egy kapcsolót, ha ezt aktiválod, odacsalod az őrt, közben az előtte lévő teremben átosonhatsz a hátsó irodába – de még egyszerűbb, ha bevárod az őrt és lelövöd… (M-V9 a legjobb itt, az őröknél is ez van, így találsz hozzá lőszert. Közelről lőj, hatásosabb!) A kis irodában az asztalon csoki, kulcs és egy Desert Ranger pisztoly, az előtérben, balra a dobozokon az utóbbihoz lőszer. Menj vissza a folyosóra, fel a lépcsőkön, nyiss be az ajtón – és ugorj a „nagyteremben” szakaszra!

Ha Bernard a választottad, menj ki a parkból, jobbra le az utcán, majd jobbra. Nemsokára eljutsz egy kis sikátorhoz, majd ezt elhagyva egy ajtóhoz, GARAGE felirattal. Lépj be! Pont előtted megtalálod az emelőszerkezet kapcsolóját, ezt aktiválva a jeep felemelkedik. Menj a szemben lévő munkapadhoz, vedd fel a kerékkulcsot, majd az asztaltól jobbra lévő nagy zöld szerkezet elé lépve húzd meg a kart. A szerelőaknában kinyílik egy lejárat, és Lara is erősödik. Mielőtt továbbmennél, kutasd át a két-két lemezszekrényt a hátsó falnál, M-V9 lőszer, K2 elem, kötszer, és ami fontos, egy míves mordály, mely 320 eurót ér a zálogházban! Sétálj fel az irodába a baloldali lépcsőn, itt találsz egy Desert Ranger pisztolyt és hozzá lőszert. Most irány a szerelőakna, és pottyanj le a lyukon. A dobozokon csoki és lőszer, majd mássz fel a létrán. Balra hátul a dobozok előtt konyak, szemben a kis szekrénynél kétszer akció, ekkor Lara előkapja a kerékkulcsot, majd srófol egyet, mire a háta mögötti étellift felemelkedik, de a benne lévő két tárat nem tudod kivenni. Fegyver a kézbe, a zajra berombol egy őr a szemben lévő ajtóból, lődd le, majd nyomulj be, ahonnan jött, egyenesen a nagyterembe.

A nagyteremben összefut a sztori két szála, ugyanaz a teendőd. Először is lődd le az őr(öke)t, majd irány a bárpult. Aktiváld az étellift melletti kapcsolót, ez felhozza a szerkezetet, és benne két tárat. Az előkészítő asztalon két tábla csoki, a bárpulton konyak. Most irány a lemezlovas emelvénye. Előbb kerüld meg jobbról, hátul találsz kötszert, majd menj fel, balra hátul találsz egy értékes lemezt, Renne 245 eurót fog adni érte. Ezután aktiváld a hátsó falon lévő főkapcsolót. Zene, fények - és két őr, intézd el őket. Fuss fel a lépcsőn a galériára, itt egy újabb őr, majd menj körbe, míg eljutsz holmi ládákig. A kisebbet told a kiugró rész felé, majdnem teljesen előre, erre felállva fel tudsz ugrani-húzódzkodni a lámpatartó traverzre. (Néha ilyenkor megjelenik lent egy őr, figyelj erre!). Sétálj előre lassan a kinyúló részen, míg a szerkezet egy része leomlik. Ekkor egy nagy nekifutással, ugrás + akció a túloldalra, húzd fel magad, és pisztoly a kézbe. Előbb jobbra át, innen jön egy őr, majd hátra arc, onnan is egy. Ha elfeküdtek, szedd össze a pisztolyukat, a nagy elsősegélydobozt, és az első őr ajtaján túl, egészen a körfolyosó végében is találsz némi kötszert. Ezután séta picit visszafelé, és balra át, a kitört korlátnál – pont szemben állsz a színes reflektorokkal szerelt négyszög alakú szerkezettel. Amint leért és megállt ugorj rá (akcióval), majd amikor felért és újra megpihent, ugrás át a szemben lévő oldalára. A bal oldalon találsz egy megmászható részt, amint felértél told Larát jobbra, a külső oldalra, így fel tudsz mászni a berendezés tetejére. Menj balra, ismét ugorj át a szembeni oldalra, majd amint a tetőpontra ért a cuccos, nagy lendülettel át szembe, a galériára, akcióval. 
Balra találsz egy létrát, mássz fel, majd tovább balra, és egyenesen kezdj el csúszni a lejtősen fityegő szakaszon, jó időben dobbantva átugorhatsz a szemben lévő platformra. Jobbra egy újabb ugrás, majd sétálj előre ezen platni szélére. A szemben lévő fémtraverzre kell ráugranod akcióval, de rögtön ezután a fehér csőtől még nem tudsz felhúzódzkodni, oldalazz el balra. Sajnos az elcseszett kamerabeállítás miatt nem látni, mikor ér véget a cső, de kb. amikor elkezd villogni a sárga jeled, már lehet tolni a felfelét. Ha felértél, menj a platform bal szélére, és ugorj át szembe, a kis fülkéhez. Balra menj a felvont hídhoz és akció, Lara egy rúgással lenyitja a szerkezetet, vádlija, mint acél, ezután már nem gond bejutni a fülkébe. Mikor átértél ide, egy kis moziban láthattad a reflektorokat és azt a szekrényt, ahová a nem világító példányt be kell terelned – ha nem akarsz szenvedni, íme a megoldás: a bal oldali kart kétszer, a jobb oldalit egyszer kell meghúznod. Ezután vedd fel a padlóról a kulcsot, és szambázz át a lenyitott hídon át a létráig, odafent balra máris lehet akciózni, és beszerezni vágyunk tárgyát: a kis díszes dobozt. Most fegyverrel a kézben vissza a fülkébe, lesz ott valahol egy őr, intézd el. Ha eleged volt az ugrabugrából, sétálj ki a zöld ajtón – ha nem, és akarsz még seftelni, íme egy kis pluszmunka.

Extra: A fülkéből vezet lefelé egy létra, mássz le rajta. Odalent találsz egy csokit és egy ajtót, nyisd ki, visszajutsz a második galériára. Menj körbe, míg eljutsz a fémszerkezethez, melynek egy része korábban leomlott, ugorj rá, sétálj végig, majd hátra arc, és lődd le az első galérián posztoló őrt. Ezután ereszkedj le a ládákra, majd balra körbe, le a lépcsőn, és hátra arc, a bal sarokban, a főbejárat melletti zöld ajtón belépve bejutsz a jegyszedő kuckójába, ahol 120 euró vár rád, plusz egy kulcs. Most a korábbi úton vissza kell jutnod a felső fülkébe – azaz lehet kezdeni elölről az ugrándozást. (A színes reflektoros szerkezet tetejéről már simán átsétálhatsz a folyosóra, hiszen a híd, mint akadály elhárult.) Ha felértél, amint fent írtam, séta ki a fülke hátsó, zöld ajtaján.

PARISIAN GHETTO 
Mássz le a létrán, majd óvatosan séta a kiszakadt részig, és ereszkedj le egy szinttel lejjebb. Sétálj le a lépcsőn, nézz körül, mert trükkös a pálya, és kizuhanhatsz az utcára! A lépcsőforduló után finoman át kell akcióznod a párkányon, és leereszkedni a macskakövekre. Mielőtt a dobozt eljuttatnánk jogos (?) tulajdonosához, érdemes két kis extra kitérőt tenni, némi pénzmagért.

Első kitérő: Ha elindulsz jobbra, nemsokára eléred a kis átjárót, mely a bár oldalbejáratához vezet, ez előtt találsz egy csatornafedelet. Akciózz rajta – a felirat szerint most Bouchard rejtekhelyén vagy, de ez nem igaz. Indulj előre koppanóig, majd mássz fel a nagy faládára, és onnan egy ugrással elkaphatod oldalt a falat, ennek réseibe kapaszkodva felmászhatsz a kis fa platformra. Innen egy merész vetődés szembe, a másikra, majd egy ugrás felfelé, elkapva a keskeny párkányt, és jobbra oldalazva felhúzhatod magad egy alacsony átjáróba, előrekúszva, majd belépve a szembeni újabb „lyukba” máris a park eddig elzárt részébe jutsz, ahol sok érték vár rád: kétszer 160 €, és három tár lőszer. Szemben a park felé vezető ajtó, nyisd is ki, majd mássz vissza a csatornába, és irány visszafelé, míg eljutsz egy elágazóig. Menj balra, és előre egy nagy „veremig”. Óvatosan sétálj el a leszakadt platform jobb széléig, itt akció, majd függeszkedve irány balra, Lara átkapaszkodik a falra, lefelé kúszva, majd balra lépve bejutsz egy újabb nyílásba, ahol egy értékes gyémántgyűrű vár rád. Irány vissza a fémplatni (amint megkapaszkodsz benne, tereld a lányt jobbra, itt tud felhúzódzkodni), majd egy nekifutásos, akciós ugrás a szembeni platformra. Idebent találsz lőszert és egy létrát, fent jobbra indulva egy vasajtót. A Vörös Kígyós kiképzésnek hála elég erős vagy már, hogy betörj a kis helyiségbe, ahol 80 euró és egy nagy elsősegélycsomag vár. Itt végeztünk is, juss vissza az elágazóhoz, innét akár a szembeni, akár a bal oldali ágat választva eljutsz egy létráig, mely kivezet az utcára.

Második kitérő: Ezt a feladatot később is meg lehetne oldani, de jobb most, majd elárulom, miért. Irány tehát a St. Aicard templom (előre az utcán, fel balra, a kanyar után jobbra), nyiss be a főbejáraton. A szent hely most edzőterem, jobbra a ring túloldalán találsz egy dagadt, fehér atlétás fickót, akivel beszélgetve Lara 200 euróban fogad a figura aranyórája ellenében valamelyik bokszolóra. Nekem ötből ötször Carl jött be (a fejvédős), mindenesetre még a beszélgetés előtt ments egyet. 
Ha véget ért a menet, irány jobbra, a nagy szoborhoz. Előtte egy nagy kőtömb, told balra koppanóig (Lara lába még acélosabb), mássz fel rá majd tovább, a kis kőpárkányra, ennek bal széléről a kiugró díszítésre. Pont annyi erődnek kell lennie, hogy eljuss balra az első oszlopfőig, itt megpihenhetsz, majd tovább a másodikhoz, itt egy elsősegélycsomag. Ereszkedj le, vissza a szoborhoz, most jobbra a kőtömböt, és ugyanaz a játék, fel, jobbra, pihi, tovább, két tár lőszerért. Most azonban kússz tovább jobbra, a kis párkányra, fordulj el egy picit jobbra, hogy átlósan állj, és nyomd meg a jobbra + ugrás gombot, ha jól csinálod, Lara oldalszaltóval bejut a karzatra, az orgona előtt egy újabb gyémántgyűrű vár. (Ide úgy is el lehet jutni, hogy a szobortól balra indulva felmászol a falon a gerendákra, az ácsolat jobb oldalán végigsétálva – ugorva eljuthatsz az orgonaszekrény tetejére.) Végeztünk is. 

Most menj Renne boltjába, és adj el mindent, ami nálad van. Ezután ismét szétválnak útjaink.

Ha Bernard az embered, menj a parkba, és beszélj vele, megkapod a jelszót, ezután szembe-átlósan át az utca túloldalára, a templom melletti nagy rácsos rész mögött egy fickó figyel, lépj hozzá és újabb társalgás, Lara megmondja a jelszót, a fickó beenged – ugorj a ST. AICARD’S GRAVEYARD részre!

Ha Pierre-rel üzleteltél, irány a Café Metro (északnyugati sarok), és beszélgess a tulajjal, kapsz egy szerződést, melyen a jóember exnejének címe, és lakása ajtajának nyitókódja szerepel. A kávézóból kiléve irány balra a park felé, de még a boltíves átjáró előtt, a szemeteskukánál balra át, pont ott állsz a Rue Dominique 17-es szám előtt. Akció a kódtáblán, 15328 (iránygombok és akció), majd be az udvarba, és fel a lépcsőn. A szobában a helyeske Francine elárulja, hogy Bouchardhoz a temetőn át juthatsz. Szedd össze a háta mögötti szekrény fiókjaiból a kötszert és a karórát, majd jobbra ki az üvegajtón a balkonra. Egy nagy futás-ugrás-akció a szomszédos, jobboldali erkélyre, majd előre, át a korláton, és fel a csatornán – kicsit jobbra tolva Larát felhúzódzkodhatsz a párkányra. Megállás nélkül fuss előre, a platform leomlik az utolsó kivételével. Lógaszkodj le a túlfelén, irány jobbra, potty le a másik erkélyre. Ha lekúszol az ereszcsatornán, és balra hátul betöröd az ajtót, találhatsz némi lőszert, ám ehhez csak akkor lesz erőd, ha Bernard menetét választva meghúztad a lift karját a garázsban! Juss vissza a balkonra (a csatorna tetején egyet le és balra), és felugorva a piros drótra irány a túlsó erkély. Sétálj körbe, a leomlott korlátnál függeszkedj le, és pottyanj le a temetőbe, egy síremlék tetején találod magad, ugorj le.

VISZONT VAN MÁS MEGOLDÁS IS!  Harmadik alternatíva, hogy átvágod a partnereid, és magad intézkedsz – a kapuőr 800 euró és a kis doboz ellenében beenged a kertbe. És – de ez szerintem programozói baki, és ezzel letérsz a sztoriról! – úgy is bemehetsz Pierre volt feleségéhez, hogy nem beszélsz előtte a jóemberrel, így minden értéked megtarthatod, még a dobozkát is (tehát Bernard küldetését csinálod meg, majd végigjárod Pierre extra pályáját…)!

ST. AICARD’S GRAVEYARD
Akárhogy is, megérkeztél a temetőbe. Pisztoly elő, indulj előre majd jobbra, és lődd le a kutyát. Menj koppanóig, zárt ajtók fogadnak, de sebaj. A jobb oldali sírbolt mögött kötszer, ezután menj visszafelé, míg eljutsz egy baloldali oszlopos-csúcsíves nagyobb épülethez, melynek rácsos a teteje. Az ez melletti síremlék tetejére felhúzódzkodhatsz, innen egy ugrás a szomszédos, lapos tetejű épületre, majd fordulj a kerítéssel elzárt másik rész felé. Egy nagy nekifutással – ugrással átjuthatsz a szembeni sírboltra, ekkor a kamera elfordul. Ugorj a szomszédos, alacsonyabb épületre, máris bejutottál a zárt, szobros részbe. Mássz le, és rögtön törd be ezen épület ajtaját, ettől Lara megerősödik, odabent lőszert találsz. Ha nincs kedved tovább mókázni, ugord át a most következő extra részt!

Extra: Mássz vissza a síremlék tetejére, és ugorj át vissza, a magasabb épületre (nem egyszerű, akciózni kell!). A kamera fix szögbe áll, fordulj szembe a kőfallal, és ugorj rá akciósan, át a fa lombján, ha jól csinálod, elkapod a párkányt és fölhúzódzkodhatsz rá, Indulj balra, találsz egy tábla csokit, majd ugorj a bekerített sírbolt tetejére (ne a párkány széléről, kicsit beljebbről, ahol megváltozik a textúra). Ereszkedj le és törd be az ajtót (korábban nem tudtad volna, mert Lara még nem volt elég erős), odabent lő- és kötszer. A kijutáshoz mássz vissza az épület tetejére, és ugorj át a kerítésen, ezután juss vissza a korábbi helyszínre, a szoborhoz. 

A helyzet kulcsa a szobor. Menj mögé, a szárnyakhoz, és told meg – a bukott angyal betöri a sír tetejét. Ugorj a gödörbe!

BOUCHARD'S HIDEOUT
Pisztoly elő, patkány érkezik, lődd le. Óvatosan sétálj előre, a föld be fog omlani, ugord át a lyukat – ha nem sikerül, semmi gáz, öld meg Makeszt, és mássz föl a lyuk melletti indákon (Lara megjegyzi, hogy itt ki tud mászni). Jön még egy szakasz, újabb omlással – ha leestél, kússz át a kis lyukon, az első omlás helyszínén vagy, ugyanott tudsz kijutni ismét. A második lyuk túl nagy, ugorj fel jobbra a vörös csőre, és lóbáld át magad a túloldalra, balra - mostanra már kell lennie annyi erődnek, hogy végigjuss. A következő omlásnál ugorj le a lyukba, belecsobbansz a vízbe. Úszni az ugrás gombbal tudsz, hogy feljuss a felszínre, nyomd az ugrás + LEFELÉ gombot. Pancsizz át a túloldalra, jobbra újabb mászható növényzet, kússz fel rajta, odafent Lara elkapja a fal repedését, lógázz kicsit balra, és ugorj le. Hamarosan eljutsz egy szellőzőrácshoz, ám mielőtt bemásznál, menj tovább, és húzd el a nagy szikladarabot, ez utat csinál. Most térj vissza a rácshoz, lődd le a patkányt, akció, kússz be. Lőszer a földön, irány az első ajtó, majd a második, odakint pedig balra. Az előbbi akciód helyszínén vagy, szabad az út, irány előre, újabb fürdés következik. Ússz át a túlpartra, a terem jobb oldalán találsz egy átjárót, lépj be rajta.
Válaszd a bal oldali ajtót, egy elég puruttya állapotban lévő fickót találsz, mellette elsősegélycsomag, neki már nem lesz rá szüksége… Hátra arc, menj ki a folyosóra, majd a szembeni cellába, jobbra hátul lőszer. Vissza a folyosóra, jobbra lépj be a faajtón, végre találkozhatsz Bouchard komával. Jön egy újabb beszélgetés, nagyon fontos, mit mondasz, az első válasz például azonnali game over!. Íme a megfelelő feleletek: 
1) Easy, Bouchard. I lost that friend yesterday. Now I'm wanted for his murder.
2) A front, obviously.
3) Passports!

A beszélgetés után balra, előre, az ajtó mellett találsz egy kart, húzd meg. Irány vissza a folyosóra, és menj be balról a második cellába. Találsz itt lőszert a földön, és egy nagy fadobozt. Told el előbb balra ütközésig, majd teljesen előre. Mássz fel, és egészen a bal széléről – elejéről ugorj fel (lehet, hogy picit el is kell fordulnod jobbra). Felkapaszkodhatsz egy is platformra, itt is találsz egy kart, húzd meg. Ennyi – menj vissza Bouchard szobájába, balra nyitva az ajtó, kisétálhatsz a templomba. (Akár most is megcsinálhatnánk a gettó második extráját, de rögtön kiderül, miért tettem előre.) Feladat: eljutni a zálogházba.

PARISIAN GHETTO - RENNES’ PAWNSHOP
Le szemben a lépcsőn, és jobbra koppanóig. A zálogházban egy morc idegen, szétdúlt bolt, a pult mögötti szobában halott Renne, mellette a tárcája, vedd fel és használd (TAB, ITEMS, Rennes’ Wallet, USE). Egy szakadt papírfecnit találsz, rajta kód: 14529. A szoba hátuljában, egy fotelban bomba pittyeg, ne törődj vele, lépj a nagy vasajtóhoz, és akciózz rajta. Üsd be a kódot (iránygombokkal mozgat, akcióval nyom), odabent valóságos kincsesbánya: két térkép, Dart SS és K2 Impactor pisztolyok és ezekhez lőszerek, valamint dinamit. FIGYELEM! A cuccokat balról jobbra kezd el begyűjteni! Amint az utolsó darabot felszeded, a szoba lézervédelme aktiválódik, az ajtó bezárul, a bomba élesedik. Ugorj az ajtó melletti kapcsolóhoz, akció, odakint jobbra, a csapóajtóhoz, újabb akció, és ugrás le. Azonnal hátra arc (legjobb gurulással – ROLL, alapban: END), vágtázz előre – most jön a neheze, a barom kamera elfordul, neked szembe kell rohannod a képernyővel, azaz megfordulnak az irányok, istentelenül nehéz feladat! Balra kell fordulnod, majd előre, ahogy csak bírsz. Ha sikerült elérned a cső végét, gratulálok – a jóarcú idegen is hasonlóképpen…

LOUVRE STORM DRAINS
A csúszás után pisztoly elő, előre, jobbra patkány, balra csoki. Tovább balra, a lépcső tetején elsősegélycsomag és zárt ajtó. Vissza a terembe, és be a vízbe. Gázolj előre, míg elérsz egy nagy vízeséshez. A feladat: a zuhatag megszüntetése, hat szelepkerék elforgatásával. Patkány jobbról, indulj balra, amíg elérsz egy csövet, mely Lara szerint elbírja kis testének súlyát, mássz fel ezen, és balra, fel a platformra. Végig előre, a végén találsz egy kapcsolót, nyomd meg, majd mássz vissza, le a csövön, és irány visszafelé, amerre a rágcsáló volt, be az oldalágba. Az első jobboldali beugróban kis létra, odafent a most leállított ventilátor. Akció KÉTSZER, ezzel Lara elég bikás lesz, hogy megtekerje a kerekeket. Kússz át a lapátok között, vedd fel a tárat, tovább előre, koppanóig, az első kerékig, forgasd el, majd térj vissza a zuhataghoz, és mássz fel a már ismerős csövön. A platform közepén, ahol a kamera elfordul, fordulj te is a fekete-sárga csíkos gerendára, sétálj át rajta, szemben máris ott a második szelep, akció. Találsz a közelben egy tárat, ezután viszont vissza a gerendán és csövön az alsó szintre. Balra, fordulj be az első baloldali oldaljáratba, a végén balra ajtó, lépj be, lőszer a földön, a következő teremben patkány, szelep (akció), és létra, mássz le. Ugorj a vízbe, és az egyetlen lehetséges úton célozd meg a vörös földet, itt kimászhatsz, és kijuthatsz ez első folyosóra, balra indulva visszaérsz a vízeséshez. Ugorj fejest a terem közepén lévő lyukba. 
Merülj le, jobbra, ismét jobbra, majd fel. Egy kör alakú helyiségben vagy, a vízbe lógó leszakadt platformon kimászhatsz. Sétálj addig, míg Lara azt mondja: "I can climb up on that".  Ez a feje felett lévő fémcsőre vonatkozik, ugorj fel, kapd el, és előre, de a fekete-sárga fémgerenda fölött engedd el. Balra ott a negyedik kerék, tekerd el, vissza a gerendára és fel a csőre, kússz át balra, az újabb leomlott platform elé. Mássz fel, a nagy alagút után ugorj át az ötödik kerékhez, és akció.
Ezután indulj visszafelé, a leszakadt részhez, de ahelyett, hogy lemennél, egy nekifutásos-akciós ugrással repülj át a szemben lévő platformra, és menj be az ajtón. Előre, közben vedd fel a lőszert, kiérsz a vízeséses terembe. Sétálj rá az újabb gerendára, ez fölött ismét egy mászható cső, ugorj fel rá, majd kússz át az utolsó kerékhez, megtekerni. A fémcsövet használva irány visszafelé, majd a gerendáról ugorj be a nagy alagútba – a vízesés megszűnt. Mássz be a kisebb csőbe, és sétálj át az ajtón.

LOUVRE STORM DRAINS (2. rész) 
Óvatosan séta előre, a cső végén két akcióval finoman landolj a teremben. Indulj balra a megroggyant platformon, míg eljutsz egy nagy csőhöz, hordóval. Lara megjegyzi: ez az a hely, ahol robbantani kell. Akció, ezzel elhelyezed a dinamitot, majd azonnal hátra arc (gurulás!) és ugrás+előre, fejest a vízbe, gyorsan a víz alá. Ússz balra, be a csatornába, majd be balról a második csőbe, és előre, hamarosan ki tudsz keveredni a vízből. Sétálj ki, irány kétszer bal, ezzel visszajutsz a terembe, ami most kissé tüzes. Ismét egy óvatos, akciós lepottyanás jön, balra indulj, mássz fel a létrán, ám ne használd a következőt, hanem innen föntről ugorj balra le – ezzel átugrod a tüzet! Mássz fel a nagylétrán egy újabb platformra, ennek túlfelén potyogj le, visszakerültél a robbantási helyszínre, ahol most nagy lyuk tátong. Finoman mássz be a lyukon, és irány balra, az ajtóhoz.

LOUVRE GALLERIES
A múzeumban javaslom a K2 Impactor használatát, hatásos, és néhány őrnél is ez van. Szerelkezz is fel vele, és futás fel a lépcsőkön, az első kameránál egy őr, terítsd le. Vigyázz, mindig, ha egy kamera meglát, egy új őr érkezik a terepre, jobb a békesség! Fordulj jobbra, újabb őr, fel a garádicson, végig a folyosón, a végén be az ajtón. Egy kiállítási teremben vagy, tele lézeres védelemmel, cél eljutni a túlsó oldalon lévő ajtóhoz. Ha bármelyik sugarat megszakítod, megszólal a riasztó, a célajtót fémrudak zárják le, és jön egy őr. Ekkor vissza kell sétálnod a bejárathoz, jobbra találsz egy vezérlődobozt, ezzel lehet alaphelyzetbe állítani mindent és kezdheted elölről a pályát. 
Mássz fel a középen álló tárlóra, balra át, ugorj rá a nagy kődarabra, akcióval elkapva a szélét és húzd fel magad. Vedd fel az elsősegélycsomagot, majd jobbra át, nekifutással átjuthatsz az első csapdán. Mássz fel ismét a középső tárlóra. Amikor a két mozgó lézer leért, nekifutásból ugorj át a szemközti alacsony kiállítószekrényre. Innen a következőre tovább akcióval, amint a két nem statikus lézer kikapcsol. Ezen tárló tetején balra át, tolass el a szekrény jobb oldaláig, itt akcióval függeszkedj le, és gyorsan oldalazz jobbra, míg átérsz a védelmen. Az utolsó már piskóta, mássz fel a jobb oldali tárlóra, és közvetlenül a fal mellől (a lámpa felé) ugorj át a lézer és a fal között, majd sétálj ki az ajtón.
A következő teremben a lézerek aktiválják a jobb oldali őrt, plusz még egy berohan szemből. Kússz át a lézerhálón középen, majd sétálj el a jobb oldali falig, válts lopakodásra és akció a falnál, ekkor Lara hozzátapad, és el tudsz oldalazni a lézerek mellett. A jobb oldali őrt ezután ízlés szerint intézd el, és vedd fel a kódkártyáját. Sétálj előre. Jobbra hátul találsz egy nagy elsősegélycsomagot (kamerára figyelj!), balra egy táblát, ezt megvizsgálva naplóbejegyzéssel gyarapodsz. 
Ezután vissza a korábban az őr által biztosított ajtóhoz, és be. Figyelj az előtérben lévő kamerára, majd lopakodj a belső terembe, és intézd el az őrt. Pillants a lézerrel őrzött Mona Lisára – pontosabban fölé, jobbra láthatsz egy szellőzőt, ide kell majd bekúszni. Jobbra egy kis tárlót elhúzva Lara combosodik, és megtalálod a kártyaolvasót, ez fogja kikapcsolni a lézert – ám előbb menj a terem közepén álló vaskosabb bemutatószekrény mögé, és told a kép felé, koppanóig. Feladat: séta az olvasóhoz, akció, hátra arc, futás a most eltolt tárlóhoz, ugrás a tetejére, innen futás-ugrás-akció Moncsi fölé, és kúszás be a szellőzőbe. Minderre van 15 másodperced… Ha hozzáérsz a lézerekhez, mérges gáz áramlik be a terembe, úgyhogy csak finoman. Próbálkozni egyébként korlátlanul lehet.
Ha sikerült bejutni a szellőzőbe, fordulj jobbra és irány előre.

LOUVRE GALLERIES (2. rész) 
Menj előre, míg elérsz egy alacsony részhez, kússz át, egy létrához jutsz, mássz fel rajta, majd rúgd ki a rácsot, és gyorsan K2 elő, lődd le az őrt. Mássz ki, jobbra át, neki a csőnek és fel. A légkondi feletti párkányt kapd el, és indulj el jobbra. Bármikor felmászhatsz a párkányra, de a kis félköríves határolóknál csak lógva tudsz átjutni. A második ilyen után eljutsz egy drótkötél alá, ugorj fel és mássz át a túloldalra, elég ki lesz számolva a távolság, de ezután Lara erősebb lesz. Sétálj el a párkány jobb oldalára, majd akció és jobbra, rá a csatornára. Kússz le egy szintet, majd a párkányon jobbra, elérsz egy nyitott ablakot. Tetszés szerint fektesd el odabent az őrt, kiejt egy kulcsot, vedd ezt fel. Mássz ki az ablakon, és pottyanj le az udvarra. Jobbra indulva sétálj fel a fémlépcsőn, át az ajtón, és le. Mindkét irányban egy-egy ajtó, az előbbi kötelezéstől duzzadó izmokkal Lara mindkettőt be tudja törni, a jobboldaliban kötszer. Menj vissza a csatornához, mássz fel koppanóig, majd tovább jobbra. Ugorj át átlósan a kitört korlátnál, és előre, a kapun akció, Lara kifeszíti azt. (Ha nem lenne nálad feszítővas, mássz le a létrán, a jobb sarokban van egy ajtót, melyet az imént felvett kulcs nyit, itt találsz szerszámot!)
Odabent mássz fel a gépezetre, kússz be a szellőzőbe, le a létrán, és tovább.

LOUVRE GALLERIES (3. rész) 
Ugorj le a raktárba. Nyisd ki az ajtót, lopakodás vagy K2, intézd el az őrt. A raktárajtótól indulva lépj be balról az első kék ajtón, itt semmit nem találsz, de hátul az automata ajtón belépve, jobbra egy szekrényben gázmaszkok csillognak, jegyezd meg ezt a helyet! Vissza a folyosóra, jöhet a következő ajtó jobbra. Az újabb automata ajtó túloldalán őr, csak akkor lát meg, ha kinyitod az ajtót, adj neki. Az ajtótól balra egy Vector-R35 pisztoly. Sétálj az asztalhoz, és aktiváld a balszélső monitort. Carvier irodáját látod, a kamerát az iránygombokkal tudod mozgatni, a két egérgomb a zoom, közelíts rá a középen lévő monitorra, az erre ragasztott papírról elolvashatod a jóasszony irodáját nyitó számkódot: 14639. Kilépni a kukkoló üzemmódból a guggolás gombjával tudsz, menj ki a folyosóra, és üsd be a kódot a végében álló ajtón akciózva. 
Az irodában három fontos dolog van: az íróasztal jobb oldali fiókos részében a kódkártya, balra a kandalló fölött egy festmény és az ajtótól balra, a kamera alatt egy könyvlap, utóbbiakat megvizsgálva értékes infókhoz jutsz. Menj vissza a folyosóra, és át a túlsó végére, nyisd ki az ajtót a kártyával, és nyiss be. Fuss le a fémlépcsőkön, majd tovább, a jobboldali ajtón át bejutsz egy terembe, lődd le az őrt, a túloldalon újabb kártyázás, és ki is érsz a második nagy kiállító terembe. Elöl jobbra találsz egy ajtót, melyen a kártyával kijuthatsz a hátsó lépcsőházba – ha így teszel, ugord át a következő részt.

Extra: Pisztollyal a kézben fuss a terem lézeres végébe, az őröket ártalmatlanítva sétálj át a védelmen, az ajtó mellett a kártyával kikapcsolhatod a rendszert, és visszajuthatsz az első termen át a lépcsőházba, a legelső kamerához, jobbra egy ajtó, amin korábban nem tudtál bemenni, most már Lara elég erős, betörhetsz, két adag kötszert találsz itt. Térj vissza a második nagyterembe, a kódos ajtóhoz.

Miután átlibegtél az ajtón, séta le a lépcsőn. Az első teremben jobbra csak egy őr, lődd le, majd tovább lefelé a lépcsőn, és át az ajtón. Balra, majd az első alkalommal le jobbra a fények felé. Nyiss be a jobboldali nagy kék ajtón.

ARCHAEOLOGICAL DIG
Át a nagykapun, és jobbra előre, pisztollyal a kézben. A bódéból egy őr rombol ki, lődd le, K2 a jutalom. Odabent nyomd meg a kapcsolót a falon, majd ki és jobbra, a sátorból újabb őr, M-V9-cel. A következő bungiban a printerben a „második ősi szimbólum” ábrája figyel, vágd zsebre, majd a balszélső terminált aktiválva olvashatsz pár szót a Nephilim fajról. Siess ki, balra a sátornál friss őr, fektesd el, majd be balra a nagy kétszárnyú ajtón. Itt az a röntgengép, melyet életre keltettél, aktiváld, és az iránygombokkal tereld a fejet kb. a bal felső sarokba, találnod kell egy másik jelet, melyre a gép automatikusan ráhörren. Ezután guggolással ki, és felveheted a printerből az „első ősi szimbólumot”. Ha megvan, irány vissza, át az ajtón és balra.
A középső „ketrec” bal oldalán találsz egy létrát. Mássz le, jobbra újabb lajtorja, majd odalent előresietve egy másik, ám ezt hagyd ki, lépj el mellette, a palló végén ugorj át szembe, mássz le ezen a létrán, lődd le az őrt, és ugorj át a korláton. Az itt lévő fal megmászható, hágj fel a tetejére, a bal oldali kiugró részre. Hátra arc, szembe a „semmivel”, egészen a perem szélére. Felugorva elkaphatod a híd alját, gyorsan told előre a csajt, pont annyi erőd lesz, hogy átérj. Ugorj fel a bal oldali faplatformra, innen jobbra a hídra. Előre, majd középen balra, bal oldalon egy kapcsoló, nyomd le, ez leküldi a liftet. Indulj vissza, le a fa ácsolatra, majd a kőperemre, a híd alá, innen ugrás a lift tetejére, és előre, a pörgő kerek szerkezethez. Amint eléérsz, megáll. Tiéd a pálya.
A bal oldali szögletes részbe kell beállítanod a megfelelő ábrákat. Az első és utolsó a notesz utolsó lapján van, a második a röntgengépből előkerült, a harmadik pedig a bódéban lévő printerből felvett. A dolog menete: a jobb oldali kart addig rángatod, míg helyére kerül a megfelelő jel, ezután hátra arc, és balra fel a falépcsőkön, míg elérsz négy nagy kart, ezeket meghúzva a megfelelő pozícióban lévő szimbólum rögzül. Balról jobbra haladj, ha a negyedik ábra is a helyén van, kinyílik a sírok bejárata. Segítségül közlöm a megfelelő sorrendet (1. ábra)
Menj vissza a lift tetejére, innen ugrás a kőpárkányra, majd fel a faplatformra, és a hídra, ennek közepén balra, szemben ott a lyuk, ugorj bele.

TOMB OF ANCIENTS
Séta előre, óvatosan lógaszkodj le a peremről, és pottyanj le a fa gerendára, majd a földre. Előremenve egy hatalmas terembe érsz. Készíts elő valami „igazi” pisztolyt, ezután újabb függeszkedés a peremről, majd lefelé, a fal mászható, lejutsz egy kis párkányra, azonnal fegyvert ránts, denevér kaput. Ügyes ugrással irány balra a fa gerenda, majd be jobbra a barlangba. Óvatosan potyogj le a sziklákon, majd rohanj előre a leszakadt hídon, és a lyuknál lendületesen repülj át a túlfelére. Odaát a beugróban kötszer, hátra arc, denevér. Sétálj a hídcsonk végéig, és sasolj jobbra. Láthatsz egy olyan oszlopfőt, melynek tetejéről hiányzik a vízköpő. Ide kell átugranod futva, akcióval. Ha fent vagy, balra át, és ugorj a szomszédos oszlopra a szörnyfejhez, majd lógasd le magad, és oldalazz át körbe, majd pottyanj le egy szinttel lejjebb. A sziklaperemről lecsüngve a lefelé gombot nyomva lemászhatsz a falon egy újabb kis peremre. Most a bal oldali falat kell megmászni, balra körbe, végig, a sarkon is túl, majd ügyesen leesni. Kövesd az utat balra, ugorj a gerendára, és húzd meg a kart a falban, ez aktivál hat platformot. Ezeken kell lejutnod a terem aljába. Nem írom le lépésről lépésre, elég egyértelmű, jegyezd meg, hogy a „séta” megnyomásával rövidet is tudsz ugrani, és ha nincs elöl-hátul platform, nézz fel vagy le…
Odalent egy csontvázharcos járőrözik. Nem tudod megölni, de pár lövéssel ki tudod ütni rövid időre – jobb azonban, ha egyszerűen elkerülöd, hiszen lassú a szentem. Fuss át a szemben lévő falhoz, kússz be a kis nyíláson, húzd meg a kart, és irány vissza a verembe. A „lépcsőház” kicsit átrendeződött, mássz fel a legfelsőre, majd húzódzkodj fel a kis beugróba, újabb kar. A verem aljában kinyílt a csapóajtó, nincs más hátra, mint lemászni újra, és beugrani a lyukba. 
Át az alagúton, és be jobbra az ajtón. A betöréssel nemcsak Lara lesz erősebb, de kincset lelsz: egy V-Packer nevű puskát, és hozzá két adag lőszert. Kilépve irány balra, és át a következő ajtón.
A folyosóra érve némi csapda aktiválódik. Az ajtó bezárul mögötted, szemben egy másik szintén zárva. Jobbra megtalálod ennek nyitókarját, ám ez újabb akadályokat hoz működésbe, ráadásul kb. 10 másodperced van, hogy elérd az ajtót. Nem nehéz! Húzd meg a kart, balra át, majd a jobb oldalon maradva kezdj el rohanni, és a dárdákhoz érve egyszerűen dobbants. Ha nem torpansz meg egyszer sem, simán átjuthatsz a csapdán, kiérve a folyosóra, majd tovább, és be az ajtón.

THE HALL OF SEASONS
Kissé bonyolult pálya következik. A mechanizmusa a következő: a terem közepén van egy négy részre osztott kör, mindegyik cikkely egy-egy kapcsoló. Körben sok-sok ajtó. Ha ráállsz egy kapcsolóra, a hátad mögött kinyílik három ezek közül. Mindegyikben egy-egy kar, ezek közül csak egy jó, ez nyitja a középső-belső kaput, mely mögött egy, a négy főelemhez kapcsolódó próba vár, ennek jutalma egy-egy kristály. A két rossz kar viszont egy alsó, csapdákkal teli helyiségbe juttat. Hogy melyik a megfelelő kar, az egyszerű: ez fölött a kapcsoló ábrájával megegyező szimbólummal jelölt tábla lóg – tehát nem a most kinyílt ajtó fölötti táblát kell nézni, hanem az eggyel beljebb lógót. Próbáljuk ki is mindjárt a dolgot: keresd meg a négy kapcsoló közül azt, melyen a Szél stilizált jele látható (három hanyatt esett, csokorba fogott „J” betű), lépj rá, majd hátra arc. Ezt az ábrát a jobb oldali ajtó mögött láthatod, tehát sétálj be ezen, és húzd meg a kart, a belső-középső kapu kinyílik, sétálj be rajta. (Közben gondolom észrevetted, hogy odakint van egy újabb csontvázstrázsa, eljárás, mint előbb, sok vizet nem zavar.)

THE BREATH OF HADES (Szél) 
Előre, és séta le a lépcsőn, majd jobbra. Nyomd be a falat, itt egy titkos helyen két tár lőszert, és egy kart találsz, húzd meg. A mélységből egy halom tuskó jelenik meg. Ezeken kell átugrálnod a túlpartra. Két sor van: három a baloldalon, illetve hét jobbra, én ezt az útvonalat ajánlom, előtte kapcsold be a sétát (kétszer gyorsan lenyomva a gombot rögzül az állapot), hiszen rövideket kell ugranod, persze ha a szomszéd rönk megfelelő távolságban van - az utolsó előttiről már egy hosszabb ugrást is megkockáztathatsz. Vedd fel a Szélkristályt a túloldalon, majd irány vissza. (Bátrabbak átugorhatnak a harmadik tuskóra, innen a hatodikra, majd ki, kapaszkodással.) Fel a lépcsőn, és vissza a terembe.

THE HALL OF SEASONS 2.
Most, hogy megvan a kristály, akár a helyére is teheted: találsz egy világos folyosót, a két oldalán két-két képpel. Ezek alá kell beillesztened a megfelelő követ, a Szélét például a bal elsőbe. Egyszerűbb így egyenként, hiszen könnyebben ki tudod játszani a csontvázat, elcsalva őt a túloldalra, és gyorsan akciózva. 
Következő „áldozat” legyen a Víz, a kis hullámjel a Széltől balra. A jó kart a bal oldali ajtón túl találod meg. 

NEPTUNE'S HALL (Víz) 
Siess előre. A kis medencés teremben szemben egy Lovag mérgelődik, ő már tüzes szablyával van szerelve, ráadásul tűzlabdákat hajigál. Térj ki előle, majd rohangálj addig körbe, míg kicsalod a medence szélére, ekkor puska elő, és lődd bele a vízbe. Szedd fel a két adag lőszert, majd be a belső helyiségbe, itt egy falikút. Ugorj a lyukba, ússz lefelé, az áttörésen át, és előre, a két pengével őrzött ajtó felé, amikor szabad a pálya, tempózz be, húzd meg a kart, majd vissza, fel a kúthoz, és akcióval mássz ki. Vissz az első terembe, és ugorj a vízbe. Ússz fel a felszínre, forgolódj addig, míg szembe veled meglátsz egy ajtót, Neptun fejével díszítve. Ettől jobbra látsz némi növényzetet, ha jól megfigyeled, ezek egy kis átjáró előtt vannak. Ússz be ide, találsz egy kart, húzd meg. A víz szintje lecsökken, és három átjáró kinyílik: a Neptunos ajtó fölött, ettől jobbra és balra. A középsőben kötszert, a jobb oldaliban lőszert találsz, ezután mássz be a bal oldaliba, és nagy levegő.
Ússz le és előre, menet közbe felkapva az elsősegélycsomagot, majd tovább, és le a nyíláson, odalent újabb csomag, ez mögött egy átszakadt rácson átjutva felúszhatsz levegőért. Kegyetlen menet jön: ússz előre, ezzel aktiválsz egy mozgó csapdarendszert. A tüskék között a megfelelő helyen át lehet jutni: az elsőn a jobb felső részén, majd a következőn a jobb alsón, és szintén jobbra alul a harmadikon is. A rácson túlin balra fönt keveredhetsz át, ezután újabb rácsok, és gyorsan jobbra, nem törődve a lőszerrel fel, levegőért. Most már felveheted a tárat, és tovább előre. Egy kerek aknában vagy, ennek közepén oszlop, rajta a Vízkristály. Vedd fel, ekkor kinyílik a felső rács, akár fel is úszhatsz oxigénért, ha kell, ezután viszont ismét le ide, az oszlop alsó felén találsz egy kart, ezt meghúzva kinyílik a Neptunos ajtó. Tempó fel, levegő, majd le ehhez a kijárathoz, bejutsz egy ismerős helyre, felfelé nyomulva az áttörésen át a kúthoz jutsz, kimászva irány szemben lévő ajtó, és ki az Elemek Termébe.

THE HALL OF SEASONS 3.
Rakd a helyére a kristályt (balra hátul), majd irány a Víztől balra lévő kapcsoló, formátlan rög, a Föld jele. A középső kar a jó választás.

WRATH OF THE BEAST (Föld) 
Sétálj be a terembe, hatalmas földrengés, kissé átalakul a terep. Jobbra leereszkedhetsz némi kötszerért, majd vissza ide, és irány a baloldali sarok, ez biztos pont. Innen egyszerűbb elérni a túlpartot, a jobboldali kissé trükkösebb. A következő platformok kb. 3 másodpercig maradnak fent, ennyi időd lesz, hogy átugorj a szomszédjára. Sétálj előre, egy rövid ugrás, majd két nagy, és megpihenhetsz a bal felső sarokban, ez is szilárd hely. Irány jobbra, ugrás előre, felkapaszkodás, és még feljebb, a jobb sarokba, újabb nyugis részre. Jobbra egy kis hídszerű nyúlvány van, persze le fog omlani, úgyhogy előbb sétálj addig, míg a placc első két eleme lehull, ekkor azonnal futás ás ugrás a lépcsőkhöz. Vedd fel a két adag lőszert és a Földkristályt az ajtóról. A fele még hátravan! 
A terem ismét átalakul. A padló visszatér, lyukkal a közepén. Ezzel egyvonalban a falon egy-egy kar, mindkettőt meg kell húznod, hogy kinyíljon az ajtó. Ám amint elindulsz előre, három tüzes Lovag köszön be. A legjobb stratégia, ha addig rohangálsz, míg sikerül valamelyik muksót a lyukhoz csalni, ekkor puska elő, és lődd be a mélységbe a csontost. Ha eltalálnának, a terem két végében egy-egy vízesést találsz, ez eloltja Larát. Nem árt begyakorolni ezt a kergetőzést, ami a legfontosabb, hogy mindig tedd el a fegyvert, amikor menekülsz, különben az automatikus befogás miatt csak az ellenség körül keringsz! Ha nyitva az ajtó, sétálj ki, vissza az Elemek Termébe.

THE HALL OF SEASONS 4.
Rakd a helyére a kristályt, majd irány az utolsó, a Földtől balra lévő kapcsoló, szikra, a Tűz szimbóluma. Válaszd a jobb oldali ajtót.

THE SANCTUARY OF FLAME (Tűz) 
A legaljasabb pálya. Olyan gyorsan kell átérned, ahogy csak tudsz, ha sokáig állsz, egy tűzoszlop elér és véged. Gyorsan rohanj előre, és átugorva az első lyukat, pattanj a szemben lévő platformra, majd előre a következőre, és a harmadikra. Itt picit jobbra kell menni, majd átérve balra, ráugorva a lépcső előtti placcra. Menj fel és gyűjtsd be a Tűzkristályt. Most vissza kell térni a bejárathoz – picit átalakult a pálya. A lépcsőn leérve rövid ugrás a szemben lévő platformra – néhány újabb megjelenik előtted. Ugorj a baloldalira, megjelenik feletted kétszer két új, húzódzkodj fel az első párosra, majd balra át, és hopp a másik kettőre. Ismét balra, lent, a lávához közel újabb kettő platni, ugorj rájuk, jobbra fordulva várd meg az újabb érkezőt, és ugorj rá. Picit balra ismét felbukkan kettő új, ugorj rájuk, majd picit balra, és pattanj a lejjebb lévő hármasra, végül át a túloldalra, és ki az ajtón. 

HALL OF SEASONS 5. 
Miután mind a négy kristály a helyére került, le kell menned a csapdás alagsorba. Aktiváld ismét a Szél kapcsolóját, de ezúttal a középső ajtó előtti kart húzd meg, és máris lepottyansz. Vedd fel az elsősegélycsomagot, és ki a folyosóra. 
Balra egy morcos borona vár rád, mely amint megmozdulsz, elindul feléd. Fuss jobbra, ugord át a lyukat, majd vágtass be balra az első ajtón. Fuss le a lépcsőn, újabb ajtó, odabent jobbra kar, tovább előre. Egy hatalmas gépezethez érkeztél. Négy szelepkereket kell megtekerned, ezek is a négy elemhez tartoznak. A Szélét rögtön megtalálod balra, akciózz rajta. Hátra arc, picit jobbra oldalazva szemben a gép szíve, hatalmas cső, körötte fakarima, repülj át ide, majd kerülj a túloldalra, míg találsz egy láncot a fejed felett, ugorj fel rá, irány a szemben lévő szakasz. Ennek balján létra, mássz fel, máris itt a Víz kereke, tekerd meg. Az előbbi útvonalon (lajtorja, lánc) vissza a középső részre, majd a futás-ugrás akcióval ismét a lépcsős bejárati részhez. Balra mássz le a létrán, majd jobbra, a platform túlfelén a következőn. A puskával lődd be a csontvázat a lávába, a gép túloldalán a falnál lőszer, majd hátra arc és fel a szemben lévő létrán. 
Balra találsz egy újabb láncot, mássz át szembe, majd hágj a létrára. Lara a harmadik fokon áll, indulj el felfelé és számold a fokokat, a 14.-en nyomd meg az ugrás gombját, ezzel bűvös módon felkerülsz egy gerendára. Jobbra újabb létra, mássz fel, jobbra ott a Föld kereke, akció, majd mássz le, és a trükkös létránál potyogj le. A láncon vissza a géphez, balra ennek oldalában ott a Tűzkerék, tekerd meg. 
A gépezet beindul, és kellemes pengék szabdalják a levegőt. Tolass hátra, akcióval függeszkedj le a platformról, majd le a földre, hátra arc, és kúszva siess balra/előre a létrához, fel, balra, az újabb lajtorján fel, és ott is vagy a lépcsőnél. Menj ki, kar meghúz, vissza a folyosóra. Indulj el balra.
Ugorj át két lyukon, a járat elkeskenyedik, két oldalról dárdák köszönnek be. Kapcsolj sétára, szlalomozva át kell gyalogolnod, természetesen a tüskékkel szembeni oldalon, nem lehet probléma. A következő lyuk túloldalán ott a mérges szerkezet, de előtte jobbra egy beugró, amint átértél, vágtass be rajta, ha ügyes vagy, a borona hoppon marad. Szedd fel a lőszert, majd tovább a folyosón. Ez ismét elkeskenyedik, egy penge kellemetlenkedik, de ha nem állsz meg, hanem folyamatosan futsz előre, nem eshet bántódásod. A következő beugró egy lifthez vezet. Húzd meg a láncot, ez felvisz egy kis alkóvhoz, itt köt- és lőszer, majd újabb húzás, és fent is vagy az Elemek Termében, csak át kell sétálnod az ajtókon.
Amint láthatod, a gépezet négy oszlopot emelget. A Víz kapcsolója előttire, ha leért, felkapaszkodhatsz, ezután a kör belseje felé fordulva jobbra kell indulnod, mindig akkor ugorva a következőre, ha az lejjebb van. A negyedik tetejéről felhúzódzkodhatsz a felső fémgyűrűre, balról a második, lapos összekötőn átsétálhatsz a galériára, innen jobbra indulj. Némi csontvázak rombolnak elő, lelőheted őket a mélybe. Fuss el a lépcsőig és menj fel, balra lépj ki a folyosóra, majd balra végig, mássz fel a falra, és jobbra oldalazva juss el egy kis párkányhoz, itt kar, húzd meg, és vissza a lépcsőhöz, be szembe, az ajtó nyitva áll. Idebent lőszer, a jobb oldali falat benyomva Lara tovább izmosodik, és találsz némi elsősegélycsomagot is. Ezután siess vissza a mászható falszakaszhoz, ahol a kar volt.
Kegyetlen menet következik. Mássz fel koppanóig, amint Lara átfordul, tereld balra, látnod kell egy kis párkányt arrafelé, ide kell eljutnod, az erőd itt el fog fogyni. Pihenj (és ments), most jön a neheze. Állj háttal a falnak, és sétálj ki a perem szélére. Ugorj fel, indulj előre, a terem közepe felé. A kupola szélét elérve Lara felkapaszkodik egy függőleges felületre, fel kell másznod, és balra „rohanni”, a biztonságos platformra. Nem egyszerű…
Sétálj be az ajtón, fel a lépcsőn. Következik az első főellenség, parázs kis meccs…

HALL OF SEASONS – főellenség: a Vörös Szellem, azaz az Örző
Az ajtón belépve mozi. A fontos azonban az, hogy megértsd a pálya mechanizmusát. A középső sír körül öt szobor áll, egy elöl, kettő-kettő oldalt. Mindegyik kezében egy-egy kép, vágyad tárgya, az Obscura festmény – négy hamis, az egyik, melynek szobrán a kék fény világít, az igazi. Ám a Vörös Szellem, a kép őrzője elintézi, hogy amint megközelíted ezt a szobrot, a kép átkerül egy másik helyre, ezzel együtt persze a fény is ott gyullad ki. Ahhoz tehát, hogy megszerezd a képet, le kell bénítanod a szellemet (megölni nem tudod). Erre legjobb a puska, tucatnyi lövés után az Őrző megmerevedik, ekkor kb. 3-6 másodperced van az akcióra, vagyis a kék fényes szoborhoz rohanni és rajta akciózni. Tetézi a bajt, hogy a szellem amúgy rendületlenül rohamoz. 
A legjobb módszer, hogy kinézed magadnak a kék fényes szobrot, és megközelíted annyira, hogy ne aludjon ki a fénye. Ekkor puska elő, letérdelsz (ez nekem legalábbis bejött, a szellem szoknyája alatt kisebb az esély a sérülésre), és lövöd a lepedőst folyamatosan. Nem könnyű megállapítani, mikor kerül transzba, mert ekkor egyszerűen megáll egyhelyben, de próba szerencse – ha úgy ítéled meg, hogy mozdulatlan, állj fel, PUSKA ELRAK, és ugorj a szoborhoz. Ha mákod van, és nem alszik el a fény, akció, a kép a tiéd, a bejárat kinyílik. Ha nem, futás körbe, és kezd elölről a mókát. A padlón heverő jóságokra nem érdemes időd vesztegetni, persze aki merész, megpróbálhatja, és akinek elfogy a lőszere, annak muszáj lesz…
Ha megvan a kép, rohanj ki a teremből, mert az Őrző igen mérges, szerencsére közben csőtörés volt, minden víz alatt, szellemfi meg félti a klepetusát, úgyhogy ihaj. Csörtess előre.

TOMB OF ANCIENTS (Part 2)
Felfelé kell úsznod. A leszakadt hídhoz jutsz ki, de Te tempózz felfelé levegőért. Ha egyenesen felmész, jobbra lesz egy kis beugró, kötszerrel, majd bukj le, és picivel lejjebb találsz egy átjárót, ott kell átúsznod, majd fel, és kint is vagy az ásatáson.

THE ACRHAEOLOGICAL DIG (part 2) 
Fel a ládára, át a kerítésen, jobbra ki a nagy vasajtón. Balra, majd az első ajtón jobbra, K2 a kézbe, és fel a lépcsőn. Lődd le az őrt, vedd fel a fegyverét, és fuss tovább felfelé. Mozizunk.

GALLERIES UNDER SIEGE
Fel kell jutnod a gázmaszkokhoz, gyorsan. Egy őr, be az ajtón, balra. Az itteni fegyveres egy géppisztolyt dob le, vedd fel ezt is. A kiállító teremben két maszkos, plusz egy a kötélen, várd meg, míg leér, addig felesleges lőni. A teremből kiérve balra, a nagy fémlépcsőn vagy, lőj és fuss, be az ajtón, majd az elsőn balra, és be jobbra az automata ajtón. Jobbra át, akció a szekrényen – Lara lábai mint gepárdé, most már sprintelni is tud! Amint megvan a maszk, TAB, ITEMS, válaszd ki azt, és USE. Az előző helyiségben balra a második szekrényben gyógyszer, ezután ki és balra, ismét a lépcsőházba. Leérve előre, két őr, majd balra. Egy fegyveres kötélen, ha leért, lődd le, balra, majd például jobbra, lőj, le, jobbra újabb áldozat, menj le arra. Jobbra, majd balra, be a kiállító terembe, egy igen hosszú és szenvedélyes mozit megnézni.

VON CROY'S APARTMENT
Picit jobbra, előtted egy sakálfejes bot, de ne vedd fel, mert ez előcsalja Viktort, a Takarítót. Inkább menj jobbra, az étkezőasztal mögé, itt egy Rigg-09-es pisztoly, és rengeteg lőszer. Menj előre, rúgd be az ajtót, ezzel Lara erősödik. Innentől kezdve járd körbe a lakást, rengeteg lőszert találsz és némi kötszert is, nem írom le részletesen, ha jól számoltam, 15 tár van összesen. Találsz információkat is: a konyhától balra a számítógépnél és ettől jobbra a Lux Veritatis-ról és a Sanglyph-ről, fent a hálószobában, a kis asztalon lévő könyvből a Cabal-ról. Ha minden zegzugot átkutattál, séta le a pálcához.
Amint ezt felveszed, a főbejáraton (szemben, a két könyvespolcon túl, most lézer védi) berombol a Takarító. Amíg fut, sebezhető, ezután megáll és lőni kezd, ekkor neked kell fedezékbe vonulnod. Ha eléggé kiosztottad elmenekül, és szabad a pálya. Leírok egy stratégiát, nekem bejött.
Vedd elő egyetlen fegyvered, a Rigg-9-est, állj a bot mögé, szemben a bejárati résszel, majd vedd fel a pálcát, azonnal fuss a bal oldali könyvespolchoz, és jobbra át. Amint megjelenik a fegyveres, kezdd el lőni, utána szaladva. A figura a jobb hátsó sarok felé rohan, a lépcső aljába, te viszont állj a nagy tartóoszlop mögé, a konyha felőli részen, így amikor kelepelni kezd a fegyver, védve vagy. Ezután a Takarító a kék kanapét nézi ki magának (néha megy egy kört a konyhában is), a lényeg, hogy állj szorosan mögé, és folyamatosan lődd a hátát. Ha lőni kezd, oldalazva, a háta mögött maradva nem sérülsz, így pikk-pakk telenyomhatod ólommal, és elkergetheted. Ha eltűnt, sétálj ki a főbejáraton.
Indulj jobbra, a folyosó végi ajtót most betörheted, némi köt- és lőszerért. Ezután vissza, és be balra a nyitott ajtón. Sétálj el előbb a festőkellékekig, szedd fel a tárat, majd vissza az ajtó felé, a kanapé mögötti töltényekért. Amint ezeket felszeded, a Takarító szétlövi a falat, és dupla pisztollyal kezd el osztani. Guggolj le, üres kézzel kússz el az ülőalkalmatosság oldalához (ne túl előre!), itt pisztoly elő. Amint a bérgyilkos abbahagyja a lövöldözést állj fel, pumpálj bele némi ólmot, majd gyorsan vissza guggolásba, fedezékbe. Így megint visszavonulásra késztetheted, ha eltűnt, mássz át a lyukon, szedd fel a géppisztolyt, a tárakat és a csokit, és gyógyítsd meg magad jól. Lépj ki a folyosóra. Jobbra kell menned, át három lézercsapdán. Nekem az oldalugrás jött be, azaz sétálj ez első elé, balra át, jobbra és oldalra. Ezzel általában kettőn túljutsz, még egy ilyen, és meg is vagy. Amint befordulsz a sarkon, film következik, a lépcsőház kicsit átalakul.
Ha szükséged van némi kötszerre, sétálj előre a korlát bal oldalára, innen egy nagy átlós ugrással átjuthatsz szembe, a folyosó végében ott a csomag, majd vissza, és kint a jobb oldalon, a tűz mellett álló helyzetből visszaugorhatsz a kiindulópontra. A lényeg: innen ugorj le a lépcsőfordulóba, balra át, és még egy ugrás a lenti szintre. Balra találsz egy kitört korlátrészt, függeszkedj le, és pottyanj le a földszintre, itt egy nagy elsősegélycsomagot és a lépcső alatt két tár lőszert találsz. Ezután sétálj fel a lépcsőn, és balra, be a folyosóra.
A Takarító a folyosó túlvégében figyel, egyelőre lőtávon kívül vagy. Szedd fel a töltényt, majd fuss be balra a beugróba, itt újabb tár, ezután a jobb oldali beugróba, újabb lőszerért – vigyázz, innentől kezdve célpont vagy! Egy páros lézercsapda figyel előtted. A hozzád közelebbi kialszik, a távolabbi bekapcsol, majd ki, az alsó kivételével. Most nagyon ügyesnek kell lenned. Amint az első kialszik, várj kb. két másodpercet, míg a hátsó is elpihen, és egyetlen nagy futás-ugrással juss át rajtuk, azon nyomban beugorva a baloldali beugróba. Vedd elő a géppisztolyt, ugorj ki, és tedd hűvösre a rosszarcot – ezúttal véglegesen. A kis mozi után irány Prága.

THE MONSTRUM CRIMESCENE
Szemben a piros autónál találkozol Luddick riporter úrral. Faggasd ki, az alábbiak szerint: 
1) The one you're watching? With police tape all around.
2) Just tell me what you have on the art dealer.
3) How could you possibly know that?
4) Keep talking till the money runs out.
5) All of them?

Vedd elő a Viperát, és sétálj be a Luddick háta mögötti sikátorba. Miután kilyuggattad a fegyverest, jobbra hátul a kukáknál találsz egy kalapácsot. Indulj visszafelé, a tér jobb hátsó sarkába, itt egy aknafedél, akció kétszer, odalent kötszert találsz. Ha visszakapaszkodtál a térre, géppisztoly elő, irány az aknához legközelebbi utcácska. Két őrt találsz itt, plusz egy blökit, terítsd le mind. Kb. középen, a kutyás áldozat közelében találsz egy újabb aknát, feszítsd fel és mássz le.
Fuss előre, majd jobbra, és ki a jobboldali falon lévő lyukon. Egy raktárban vagy, menj ki a baloldali ajtón, fel a lépcsőn, és végig a folyosón. Mozizunk, melynek végén máris lehet akciózni, a radiátorhoz bilincselt Bouchard kihallgatása következik, valahogy így:
1) A psycho, huh!
2) The Cabal? Not the Mafia?
3) I found Vasiley's faxes. And four Obscura Paintings he sent to Von Croy.
4) Killed, not tidied up. Why does Eckhardt desecrate the bodies like that Bouchard?
5) A Lux Veritatis vault!

Hátra arc, menj ki a jóemberrel szemközti ajtón. Séta fel a jobboldali csigalépcsőn, majd át a galéria túlfelére. Itt egy kis szekrényt találsz, told el az állványhoz, Lara erősödik. Mássz fel az állványra, majd még eggyel feljebb, és fordulj az ablak felé. Ugorj át a szemközti platformra, itt egy láncot találsz, húzd meg kétszer, ez odalent elhúz egy szekrényt, mögötte elsősegélycsomag. Ugorj át az ablak másik oldalára, itt is egy lánc, ezt négyszer kell meghúznod, ekkor kinyílik az állóóra üvege, és a középen lévő nagy ábrán kivilágosodik a római hármas jele. Lógasd le magad az állványról, pottyanj le az erkélyre, majd le a lépcsőn, és el balra, hátra a kötszerért. Ezután irány az óra, akció, az iránygombokkal állítsd be az időt három órára, majd ENTER, a titkos lejáró feltárul. Sétálj le, az íróasztal előtt egy fax hever, vedd fel és vizsgáld meg, találsz rajta egy kódszámot: 31597. Ezt üsd be a szemközti nagy képtől balra lévő kódtáblán, és a festmény mögül felveheted az ötödik Obscura festményt. A négy tárlót megvizsgálva fontos infókat gyűjthetsz be, ezután vissza, fel a lépcsőn és ki az íróasztal melletti díszes ajtón, Bouchard hűl helyére.
Fuss ki a szemközti bejáraton, majd balra, lépj a bal oldali ajtóhoz. Francia barátunk szó szerint beadja a kulcsot, vedd ezt fel, és ki, majd le a lépcsőn a raktárba. A szemközti piros ajtón kiléphetsz a szabadba, Luddick már itt vár, beszélj vele. Kapsz egy kódot, és ha van 800 euród, egy Skorpió pisztolyt. Mozizunk, utazunk.

THE STRAHOV FORTRESS
Ha előrefutsz, találsz egy nyitott konténert, benne elsősegélycsomaggal. Vedd fel, majd ki, és jobbra, a nagyajtó felé, ekkor elindul egy mozi. Mássz fel a kisebb konténerre, onnan a középső nagyra, majd egész hátulról, nekifutással ugorj át (akcióval) a légkondira. Innen egy ugyanilyen mozgássorral jobbra, ha ügyes vagy, el tudod kapni a korlátot, így egyből fent vagy a platformon. Célod kimenni a szemben lévő zöld fal jobb oldalán lévő ajtón (balra is van egy, ugyanoda vezetnek, én a jobb oldalit ajánlom) – lopakodva le a kis létrán, át a függőfolyosón, fel, és ki jobbra.

Extra: Ha gondolod, némi lőszerét el lehet intézni az őröket odalent. Egy strázsa van a bal oldali kis fülkében, egy köröz körbe, egy pedig hátul figyel. Miután lemásztál a kislétrán, a platform kb. közepénél átvetődve a korláton leugorhatsz a faládákra, akcióval elkapva a szélüket, és lepottyanva a földre. Ezt akkor tedd meg, amikor a köröző figura elment, és a fülkében lévő hátat fordított, lopózz ez utóbbi mögé, és üsd le. Felveheted a kártyáját, ezután elő a Rigg-09-est. A tűzoltó készüléknél, szemben az ajtóval várd meg, míg elhalad az őr, majd mögé lépve öt gyors fejlövéssel terítsd le, ő eldob egy géppisztolytárat, ezután jöhet a harmadik fickó, újabb lőszerekkel. A fülkével szembeni sarokban találsz egy leszakad létrát a földön, mássz fel a mellette lévő ládára, innen a fal felé fordulva némi ügyeskedéssel felkapaszkodhatsz a létra maradványára. (Ne pont alá állj, hanem kicsit hátrébb, és ugrás után nyomd le az akciógombot is). Ezután séta ki a jobb oldali ajtón.

Az ajtón kilépve használd az olvasónál a kártyát. Két őr posztol erre, még messze vannak, gyorsan fordulj szembe az ajtóval, jobbra egy létrán felmászhatsz az irányítófülkébe – középtájon állj meg, figyeld ki, mikor fordít hátat az őr, mássz be és mögéosonva üsd le. Vedd fel a fegyverét, és akciózz a pulton a kar előtt. Ezután mássz le, és intézd el a két őrt tetszés szerint, a most megszerzett Mag Vega jó választás, hiszen náluk is ilyen van, és mindkettőtől szerezhetsz még lőszert. Ha kimúltak, mássz fel a fal melletti platformról elérhető hosszú létrán, majd balra körbe, és le a lépcsőn a fülkéhez. Egy újabb mozi jön, Lara a mágnessel elintézi a két automata géppuskát. Mássz vissza az alsó szintre, majd keveredj vissza a kiindulópontra az ajtóhoz, jobbra egy létra levezet a garázsba. Jobbra kell menned, a síneket követve, a szembeni nagy zöld ajtóig.

Fuss el a kör közepéig, majd jobbra, a kerítés felé. Lara megjegyzi, hogy át tudna mászni, csakhogy a csőből kiáramló gáz halálos, elzárásához pedig erő kell – a ládahalom lépcsőházzá alakítása például jó ötletnek tűnik. Elsőnek (a kutya lelövése után) a két különálló ládát (egy, vörös pecséttel és egy világosabb) told a rakás elé, egymás elé, tehát az előbbit előre koppanóig, a másikat előre és balra, neki ennek. Aztán a második sor kerítés felőli ládájára felmászva pottyanj le a fal és ez közé a lyukba, és húzd addig, míg engedi, majd mássz ki, kerülj a túloldalra, és (az újabb blöki elhunyta után) told neki a falnak. Végül erre felhágva a legfelső ládát húzd a kerítés felé, majd a túloldalról told neki azt a rácsnak koppanóig. Ekkor Lara bejelenti, hogy ismét erősebb lett.
Indulj vissza a terem közepe felé. A jobboldali falszakaszon a betonkaréj mögött, fent láthatsz egy légkondit, erre kell felmászni, a vele szemben lévő két, egymásra rakott láda segítségével, ezek elhúzásához kellett az izomerő. Amint fent vagy, tekerd meg a kart, pottyanj le, a ládalépcsőn felhágva ugorj a fehér vascsőre, és mássz át a túloldalra (a guggolással felhúzva Lara virgácsait). Ess le, futás át szembe a létrára, odafent told meg a kart – a nagy körfűrész utat nyit a szellőzőben. Balra át, ugorj fel, kapd el a nagy gerenda szélét, majd húzódzkodj fel, és jobbra át. Előre, a fagerendáról balra fel a szellőzőre, ennek végén akció, akció, majd rögtön még egy, hogy hősnőnk pont elkaphassa a cső alsó peremét. Mássz be a csőbe, és előre, a szélénél told tovább a drágát, hogy lebukfencezzen, következik Eckhardt és Luddick tüzes randija…

A mozi után kis töltögetés következik (és ha itt összeomlik a játék, tedd fel a v42-es javítást!), majd tiéd a pálya. Kúszás előre, Lara kiér egy nagy terem fölé. Figyeld az őrt, amint kitűnt a képből, várj kb. 4-5 másodpercet, és előre, hősünk kibukfencezik a lyukból – ha jól időzítettél, az őr nem vesz észre, mögé lehet osonni, és leütni (vagy lelőni), a lényeg, hogy megszerezd a belépőkártyáját. Ezután irány a nagy, kivilágított helyiség (a lézerekkel szembeni oldalon). Húzz elő egy pisztolyt, a bejárat felé futva Lara megcéloz egy gázpalackot, pár lövés, és a robbanástól a kábeldob elszabadul, gurultában hatástalanít pár aknát és a lézercsapda utolsó egységét blokkolja, ez igen hasznos lesz. Menj fel a lépcsőn, akció a kártyaleolvasón, majd fegyver elő, várd meg, amíg kijön az őr, és lődd le. Menj be, óvatosan oldalazz a hátsó traktus felé, ott még két őr figyel, ha ügyes vagy, simán kinyírhatod mindkettőt. Három Mag Vega tár és egy csoki vár rád, az elülső, fehér szekrényekben pedig a Skorpióba való lőszer. Ezután irány a komputer, kikapcsolni az áramot, és mozizni jól. 
Sétálj vissza a lézercsapdához. Balra a beugróból besétálhatsz a szobába, ahol Luddick füstölög magában, az ágyon lő-, a szekrényben kötszer. Vissza a lézerekhez, a polcról vedd fel a géppisztolyt. Guggolás, nyomd meg a lopakodás gombját, ezzel Lara átmegy kommandósba. Told előre a kis testét, simán átmész a csapdák alatt. Az aknás részhez érve maradj a baloldalon, a polc előtti ferde stráfos területen átkúszva nem robban fel a szerkezet. Ha a végére értél irány balra, ismerős a terep, itt játszottunk Shokoban-t. Sétálj el a bal oldali fal mentén, és a kártya használata után nyisd ki a zöld ajtót, irány némi Half Life hangulat.

BIO-RESEARCH FACILITY
Fuss előre, a szökőkútnál egy figura, beszélgess el vele. Nem örül Larának, lepermetezi, kedves. Mássz be a kútba, és akciózz az egyetlen „nem vizelő” fejen. Ez szemben, a bejárati lépcsőtől jobbra kinyit egy titkos ajtót, menj be, fel a létrán, szedd fel a tárakat és húzd meg a kart, majd vissza, túl a kúton, fel a lépcsőn. Mielőtt belépnél, balra leereszkedhetsz a kertbe némi lőszerért, csak a húsevő növényre vigyázz. Ezután vissza fel, be az ajtón, nyomd meg a gombot, lépj be.
Vegyél elő valami kedves automata fegyvert, lehetőleg nagy lőtávút (high range), én a Viperát használtam. Séta előre, lődd le az emberszabású izét, majd séta fel a jobb oldali lépcsőkön, innen levadászhatod a nagyra nőtt bogarakat, és felszedhetsz némi lőszert. Csússz le, irány a másik oldali platform, további bogárvadászatra. Ha csendes a környék, a középső kiugró résznél ugorj fel a csatornára, mássz végig, és lepottyanva, a pallókon végigsétálva – ugrálva tekerd meg mindkét kereket (egy jobbra, egy balra), majd vissza a csatornán, és le jobbra hátra a nagy csőhöz, melynek az alja kinyílt. Potyogj le.

Tempózz a felszínre, mássz ki, és be az ajtón. Pozícionáld Larát az átellenben lévő létrával szembe, majd kezdj el csúszni lefelé, jó ütemben előre ugorva – akciózva kapd el a lajtorját, és mássz fel. Vedd fel az elsősegélycsomagot, és át az ajtón. Körbe, fel a lépcsőn, nyiss be az ajtón, és óvatosan kezdj el lesétálni a baloldali lépcsőn, amint kapás van, lődd le az őrt. Séta előre a nagy csőig, és finoman pattanj rá. Próbálj meg nem beleesni a vízbe, igen mérges, golyóálló valami lakja. Vedd fel a lőszert és tekerd meg a kereket, ez elzárja a gőzt. Mássz vissza a felső galériára, balra, a leszakadt részhez, és ugorj át szembe, menj fel balra a lépcsőn, és a létrán, némi munícióért. Azután tapadj a falnak, és óvatosan oldalazz át a túloldalra, elkapva a csövet. Kússz fel, és tereld hősödet balra, nem egyszerű, de rá lehet beszélni. Lóbázz át balra, elkanyarodva, míg fel tudsz húzódzkodni a széles platformra. Most jön a neheze. A balra-szemben, magasan lévő rácsos részre kell ráugrani. Sétálj előre a platni bal első sarkáig, állj átlósan, majd tolass finoman addig, míg a kamera elfordul, és Larát mutatja mellből. Most futás, a leges legszélén ugrás, és akció, húzódzkodj fel. Felfelé nincs semmi, mássz le a létrán, nyomd meg a gombot az ajtó mellett, lépj be, újabb gomb, irány a következő terem.
A kedves fa, mint ajtónálló. Vele szemben, a lépcső és a csatorna között lőszer, ezután séta fel a lépcsőn. Találsz öt szelepkereket, és balra három ábrát a faliújságon. Húzd el az asztalt előle, így megláthatsz egy negyediket, mely át van húzva – így nem szabad locsolni a fát. Hehe… Kövesd tehát ezt az utasítást, azaz tekerd meg az első, második és negyedik kereket, majd húzd meg a kart jobbra, a lépcsőnél. Bingó! Sétálj át a következő helyiségbe.
A mozi megmutatja, hova kell eljutnod. Vegyél elő valami kezes jószágot, és indulj el a jobb oldali ösvényen, hamarosan őr, lődd le, és vedd el a kártyáját. Ezután indulj visszafelé, és kerüld meg a központi részt, sétálj fel ide a lépcsőn, majd mássz fel a létrán. Balra át, végig fel a lépcsőn, majd az üvegház tetején ugrálj át a platformokon. (Ha kell némi kötszer, a másodiknál csússz le, kapd el a tető szélét, oldalazz balra, le az oszlopon a vékony kis peremre, ennek végében van a fásli, ezután ugorj le a vízbe, ki a lépcsőn, és körbe, vissza az üvegház tetejére.) 
Az utolsó platformról átlósan ugorj arra a részre, ahol ki van törve a korlát, akcióval. Fegyver elő, intézd el az őrt. Van itt egy nagy lyuk, Lara közli, hogy még nem tudja átugrani. Kerüld meg a növényzetet, a fánál jobbra, körbe, és akcióval, nekifutásból ugord át a leszakad részt – ez megerősíti hősnőnket, most már készen áll a halálugrásra. Vedd fel a kötszert, és irány vissza a nagy szakadék.
Bár erős vagy, de lendület akkor is kell. Menj el egészen az üvegházig, és kezdj el futni, a növényes rész mellett bal oldalt rohanj el, és az előrenyúló rész legszélén dobbants, aztán akció a levegőben. Ha átértél, a nehezén túl vagy.
Sétálj balra, körbe, a függőfolyosó legvégébe, itt mássz fel a növényzeten, és indulj balra. Némi mozi következik, ez az Eckhardt tényleg nagy köcsög. A film végén vedd fel a hulla mellől a kártyáját, majd a platform végéből a lőszert. Vissza, le az indákon. Fuss el a kanyarig, egy félköríves kivágást látsz a sarokban. Ereszkedj le itt, majd sétálj el a leszakadt részig, ahol erősödött barátnőnk, ennek szélébe kapaszkodva még eggyel lejjebb pottyanhatsz, végül fuss előre, és vesd át magad a korláton. Fuss körbe, ugorj át nagy lendülettel és akcióval a jókora lyukon, majd fegyver a kézbe, lődd le az őrt, vedd el a kártyáját, és irány balra, a létra előtt lőszer, ereszkedj, majd ugorj le a földre. Indulj balra, a kapu előtt megint balra, találsz egy átjárót, odabent három kártyaolvasó, mindegyiken akció, és mehetsz is be a kapun. Sétálj le a lépcsőn, majd előre, és fel az átjáróra, át szembe, be a kis terembe, sárga gomb megnyom, ki, balra a másik ilyen helyiségbe, mozi és csodálkozás, jól.

THE SANITARIUM (Kurtis)
Innentől macsó kollégával nyomulunk. Vedd fel a lőszert, és ereszkedj le. Újabb tár, majd állj szembe a létrával, ugorj át és mássz le. Sétálj balra, átlósan ugrás át a szembeni platformra, séta körbe, túl az ajtón, és újabb lecsüngős leugrás, egyenesen némi gyógyszerre. Újabb körséta és leereszkedés, majd be a fémkutricába középen, le a lift tetejére, akció a fedélen. Mássz le az összes létrán, majd ugorj fel a szembeni platformra, és lépj be az ajtón.
Pisztoly elő, igen rusnya szerzet közeleg, lődd le, majd sétálj be, a mozi után vedd fel a lőszert, és lehet újra gyilkolni. A folyosó végén, jobbra a cellában élő ember, lehet vele beszélgetni, majd ki és jobbra, a számkódos ajtóhoz. Kurtis csudás képessége, hogy át tud látni falakon, most például megtalálja a nyitókódot: 06289, üsd be, szabad a pálya. Kerüld meg a fülkét, újabb rácsos rész, zombi, előre, ajtó, előre, zombi, ajtó.
Újabb zombi, majd rögtön jobbra még egy a cellában, de itt egy csokit is találsz. Tovább előre, az ebédlőnél egy narancssárga koma és egy hagyományos, lődd le őket, majd nézz körül a teremben, csokit és lőszert találsz. 
A kajáldával szembeni ajtó mellett szám: 38471, jegyezd meg. Sétálj tovább, a sarkon túl további zombik, menj be a fehér ajtón. Vedd fel a töltényt és a halott tudós kódkártyáját, menj vissza az ebédlőbe, a jobb hátsó sarokban kártyaolvasó, használd. A konyhában zombi, menj fel a lépcsőn – jobbra hátul elsősegélycsomag, ezután hátra arc és körbe, átugorva a lyukat, balra kezelőpult, akciózz rajta és üsd be az ebédlővel szembeni ajtó számát (38471). Indulj visszafelé, a lyuknál ess le a konyhába, majd ki az ebédlőbe és át a most kinyitott ajtón. Indulj jobbra – újabb horrorfilm következik. Lődd le az újabb zombit, majd tovább, a folyosó végében balra szellőzőrács, akciózz rajta, mássz be, és kúszás, amint hősödd fel tud állni, told a szemközti falhoz és ugrás, kapaszkodás, előre, és máris bent vagy az előbbi vérbál helyszínén. Jobbra hátul újabb rács, mássz be, majd újra ugrás a következő csőbe, ismét mozi.
A ventilátortól balra lőszer, jobbra három sárga gázpalack. Állj velük átlósan a sárga kőkockás rész túloldalára, kb. a 9. lap magasságában, és lőj bele párat az elsőbe, ha jól csinálod, a robbanástól leszakad a mellette lévő ócska létra. Menj oda, húzódzkodj fel a platformra (picit hátrébbról ugorva), odafent megtalálod a ventilátor kapcsolóját, akció, majd vissza le, kússz át a túloldalra, jobbra át, és le a lépcsőn.

Maximum Containment Area (Kurtis)
Át a rácson, előre a fülkéig. Mielőtt bármit is csinálnánk, jobbra át, séta a zöld vízig. Ne menj bele, mérgező, fordulj a jobboldali fal felé és ugrás, pont annyi ereje van Kurtisnek, hogy átérjen a túloldalra, itt egy adag lőszert találsz (fontos!), majd vissza a csövön a fülkéhez. Nyiss be a következő rácson is, majd a duplaajtón. Rögtön fordulj jobbra, menj előre balról a második cellaajtóhoz, és fordulj szembe vele. Hősünk újból transzba esik, és elolvassa a gumiszobában fekvő zombi számát: 17068. Menj vissza a fülkéhez, be a mellette lévő ajtón, odabent üsd be ezt a számot a kódtáblán, ez kinyitja az előbbi ajtót, siess vissza, és be a helyiségbe. Rögtön beköszön egy zombi, nyírd ki, majd vedd fel a kódkártyát a földről, és a csokit az íróasztalról. Odakint indulj balra, eljutsz egy ajtóhoz, ahol használhatod a kártyát, lépj be.
A piros fénnyel jelzett ajtótól jobbra lévő helyiségben az ágyon újabb lőszert találsz, vedd fel, ez odacsal pár kuncsaftot. Kilépve indulj balra, át a duplaajtón. A töltögetés után jobbra majd rögtön balra, a tüskés kutyapávián elszalad Kurtis elől, viszont érkezik mindkét irányból egy-egy zombi. A labortól kétszer jobbra, itt az ajtó, amin a Nephilim átrohant. Mássz be, le a csigalépcsőn, majd végig a folyosón, át az ajtón, és be balra a nyitotton. Jobbra eljutsz egy létrához, mássz fel, tovább jobbra a kontrollszobához, balra egy palló vezet a szörny kuckójához. Húzódzkodj fel a tetejére, menj a felfüggesztéshez, majd jobbra és előre. Kell látnod egy leszakadt platformot, kb. a második és harmadik keresztborda közül, a drótszem mellől rá tudsz ugrani. Indulj balra, ugorj át a lyukon, és a platform végében húzódzkodj fel a szellőzőbe. Potyogj le, majd jobb, bal, jobb, bal, kijutsz egy létrához, mássz fel. Itt két hullát, egy kódkártyát és némi csokit találsz, majd az ajtó melletti kapcsolót aktiválva kisétálhatsz az ismerős folyosóra. Balra indulva eljuthatsz egy újabb kódkártyás ajtóig, fegyver elő, akció, nagy levegő.

Főellenség: KURTIS vs. PROTO NEPHILIM
A mozi után rögtön kínáld meg ezerrel a dögöt, jó pár adag után felrohan a kedvenc szellőzőjébe. Ekkor gyorsan gyűjtsd be a kapcsoló mellől a lőszert, és az ajtónál az elsősegélycsomagot, majd pisztoly a kézbe, hamarosan újra lepotyog a csúfság. Adj neki, ha elfekszik, ne ugorj be a trükknek, fuss el tőle, ha felkel, lődd tovább, míg eliszkol a lyukába. Lesz még egy ilyen menet, ennek végén általában a pisztolylőszer újratermelődik, majd az utolsó forduló következik, ha ismét eldől tüskeböki, Kurtis odalép hozzá és megkínálja a kristálytőrrel. Nincs más hátra, húzd meg a nagy kapcsolót, lehet mozizni.

AQUATIC RESEARCH AREA
Ismét Lara. Gomb megnyom, előre. Légy nagyon óvatos, két mozgásérzékelős gépágyú figyel – ne mássz le a létrán! Sétálj a baloldalra, és pottyanj le itt. Guggolj le, majd a lopakodás gombját megnyomva előre kúszás balra az első borda mögé, a második aljában kis lyuk, ezzel a mozgással átjuthatsz itt. A harmadik merevítőn kerék, tekerd meg, a kiáramló gáz nem ártalmas, viszont megzavarja a fegyverek érzékelőjét, ha nem mész túl közel hozzájuk, nem lőnek! Menj a második ágyú közelében lévő csőhöz, és mássz. Fent jobbra vár egy másik cső, majd egy perem, végül lepottyanhatsz egy ajtó előtt. Menj végig a folyosón, le pár lépcsőn, a falon egy kapcsolót találsz.
Egy kamera képét látod: újabb automata lőszerszámok a szomszéd szobában – és mellettük robbanásveszélyes hordók… Fegyver elő, állj a bejárathoz, majd lépj oldalra. Lara magától becélozza a hordókat, 4-5 pisztolylövés, és vége az ágyúknak. Menj a terem végébe, nyomd meg a kapcsolót, át az ajtón, fel a létrán és előre.
Fel a lépcsőn és át az ajtón. Egy hatalmas helyiségben vagy, középen ott úszkál az a rettentő rusnya jószág, akivel már volt dolgunk, ne ess a vízbe! Menj jobbra, a terem ezen végében lévő medence le van választva, nyugodtan beugorhatsz, ússz be az ajtón, és fordulj balra, itt egy kar, húzd meg, ez helyreállítja félig az áramellátást. Hátra arc, ússz be a szemben lévő helyiségbe, majd tovább, át egy sárga-fekete csíkos ajtókereten, itt felúszhatsz és kimászhatsz, elsősegélycsomag és kapcsoló vár rád, nyomd meg ezt. Irány vissza, ki a medencéből, és át szembe, a terem túlvégébe, ahol most nyitva áll az ajtó. A folyosó végében kapcsoló, odabent balra kamera, jobbra újabb kapcsoló, ez felhívja a liftet, lépj be, és az ajtótól jobbra lévő gombot megnyomva menj egy szinttel lejjebb. 
A folyosót követve bejutsz egy terembe, ahol a kapcsolót meghúzva végre áram alá kerül az egész kóceráj. Séta vissza a lifthez (hívógomb jobbra), és vissza a nagyterembe. Egy kis mozi megmutatja a céljaidat. Sétálj fel a jobb oldali lépcsőkön és előre, középen ott egy tartály, húzd vissza a négyszögletes lapra (koppanóig), majd nyomd meg a gombot. A tartály átmászik a túloldalra, told be a szemben lévő helyiségbe ütközésig. Balra találsz egy kart, húzd meg, a jókora „vödör” megtelik hússal. Húzd vissza a tartályt a sínekhez (Lara erősebb lesz), majd gombot nyomj, végül told a „húsos fazekat” középre, ahol eredetileg volt. Sétálj vissza a hátsó medencéhez, ahol nemrég úszkáltunk – balra egy létrát találsz, mássz fel. Itt két nagy gomb van, két kamera képét mutatják, jól nézd meg őket. Menj ki az ajtón, le a lépcsőkön. Találsz itt két csövet, mássz fel a terem tetejéig, majd balra a kis platformra, ennek tetején megpihenhetsz, majd a perembe kapaszkodva végig, pottyanj le a kis platnira, a gombot megnyomva egy lift érkezik, állj rá, lépj be a túloldali kis helyiségbe. Fegyver elő, a szemben lévő ajtón kell bemenned a gomb megnyomása után, odabent egy fegyveres vár, gyorsan lődd le. Jobbra és balra az ajtó mellett kis vezérlőpultok, ezek ajtó felőli oldalán egy-egy szekrény, kincsekkel. Menj vissza az előző terembe, és jobbra. Idebent kapcsoló, ezt meghúzva a husi megérkezik a medencébe, El Fishy nagy örömére. Gyorsan juss le a vízbe, leúszva a medence aljára (ne közelítsd meg a lényt!), az 1.-essel jelölt karhoz, húzd meg. Ezután hátra arc, ússz be a 2.-es feliratú ajtón, és tempózz a felszínre. Lara átvedlik, a szoba megtelik vízzel. Húzd meg a 2.-es számú kart, a nagymedence aljában a zsilipkapu nyitva áll, nagy levegő, irány oda, és ússz le.

THE VAULT OF TROPHIES
A sarkon túl dárdacsapda, ezen túljutva előre, a második csapdához, és át. Ússz balra, a kis oldalág végében balra világosabb a fal, egy kis átjárót találsz itt, ússz le. Fordulj jobbra, kövesd a folyosót balra, majd ismét jobbra, itt felúszhatsz levegőért, kimászva kötszert, és ami még fontosabb: kis légzőkészüléket találsz. Harapj rá (TAB, ITEMS, Aqua Lung, USE). Ugorj vissza a vízbe, majd előre. Eljutsz egy falig, akció rajta, leomlik. A nagy teremben sok szobrot és egy képet találsz, a latin nyelvű felirat szerint két testvér segít a továbbjutásban. A sztoriból már kiderült, hogy Vasiley és Limoux fivérek. A szobrok talpazatának hátoldalán megtalálod a neveket, keresd meg ezt a kettőt, és húzd meg a mögöttük lévő láncot. Ha jól csináltad, a kardok ívkisülése lerobbantja a mennyezetet lezáró részt, gyorsan ússz fel a lyukon és mássz ki.
Fuss előre, egy faldarab fel-le mozog, sprintelj át alatta. Egy szakadékhoz érve mókás puzzle jön, kis platformok, ha rosszra ugrasz, lezuhansz. Kis ugrással pattanj az első sor középső platnijára – minden lezuhan, de jön két új versenyző. Ugorj a jobboldalira, és várd meg az újabb sort. Szökkenj az előtted lévőre, ez mindjárt lezuhan, úgyhogy gyorsan tovább a túloldalra – innentől kezdve már stabil a pálya, ugrálj át a kis platnikon. 
A következő teremben két mérges lovag, legyőzhetetlenek, úgyhogy rohangálj és ugrálj el előlük. Az asztalnál újabb naplóbejegyzés vár, ezután húzd meg a kandalló jobb oldalán a kart, Lara erősebb lesz, és balra az első szekrény félrehúzódik, itt némi kötszert találsz. Juss el a terem túlfelébe, a faliszőnyeghez, húzd meg a bal oldalán a láncot – a textil el, mögötte fal, mássz fel, majd balra és tovább felfelé, aztán balra, míg fel tudsz kapaszkodni egy kis platformra. A fejed felett egy rácsos gerenda, ugorj fel, és libegj előre, a kis különálló függő valamire. Balra át, újabb lengés a terem közepe felé, egészen az első fémoszlopig. Ha nekikoppantál, pottyanj le – Lara súlya lenyomja a kis fémlapot, és a kandallótól jobbra egy másik szekrény mászik el oldalra – mögötte ott az ötödik Obscura festmény. Az előbbi útvonalon juss vissza oda és vedd fel – a kandalló tüze kialszik, felfedve egy átjárót, kússz be, át az ajtón, majd be a vízbe. Az alagút elég lineáris, lesz egy hely, ahol felúszhatsz levegőért, majd tovább előre, és végül a felszínre, mozizni.

BOAZ RETURNS (FŐELLENSÉG, KURTIS)
A hibázott néni beépült gyilkosába, rossz kombináció. Minden idők egyik legocsmányabb boss-csatája következik, pedig volt már pár… Annyi a feladatod, hogy belelősz az arcába 4-5 golyót, erre a hátán lévő négy méregszemölcs valamelyikéből elkezd savat spriccelni. Ekkor gyorsan az oldalába kell kerülni, és az aktív, tehát nyitott hólyagba belepumpálni annyi ólmot, amennyit bírsz – ha gyors vagy, ki tudod iktatni ezt a szervét egy menetben. Ezután újból golyót a képébe, majd jöhet a következő szemölcs, aztán a harmadik és negyedik. Mint már volt róla szó, a gurulás, tehát a ROLL, alapban END szolgál a célpont váltására – ebben az esetben ennek nyomogatásával Kurtis a hólyagok között váltogatja a fegyvert, mivel nincs célkereszt, nehéz megmondani, melyikre céloz, de sacc per kábé el lehet találni. Ha kifogytál a lőszerből, megjelenik egy tartalék tár a földön – szemben állva az ajtóval, balra, a középső fémkorong első bemarása környékén találod meg.
Amint a negyedik hólyaggal is végeztél, a bogárasszony megpihen – hogy azonnal felettébb rusnya szitakötővé alakuljon. Itt nincs semmi taktika – lőj bele annyi ólmot, amennyit bírsz, míg lehuppan a földre. Ezután rohangálj körbe a középső fémrész peremén, míg sikerül elindítani a zárófilmet.

THE LAST DOMAIN
Ismét Lara, a napló szerint Eckhardt laborját kell megtalálni. Amint a csúszás véget ért jobbra át (ezt könnyű eltéveszteni!), be egy kis oldalágba. Itt egy láva fölötti platformsort találsz, ugrálj végig, amint átugrottál az utolsóra, Lara bejelenti, hogy lába erősödött – ez nagyon fontos! Húzd meg a kart, kapaszkodj fel a hídra és fuss végig, vedd fel az elsősegélycsomagot, majd vissza a folyosóra, és előre. Itt egy újabb kar balra, némi platnik, szemben ajtó.
Amint a kart meghúzod, az ajtó felnyílik, de csak 15 mp-ig marad így. Csak akkor tudod teljesíteni a feladatot, ha sprintelsz, és a sprint nyomva tartásával ugrasz, különben esélyed sincs átjutni időben. Odaát ugorj az első platformra, innen balra a létrára, majd fel a másikon, és át a leszakadt hídon a túloldalra. Most ismét nagyon ideges leszel. Balra át, egy lejtő tetején állsz, ha megnézed, szembe veled egy fa platform, korláttal. Sajnos amint a lejtő széléhez lépsz, a kamera kimerevedik – az egyetlen esélyed, ha átlósan, bal lábbal előre állsz oda, és így kezdesz csúszni, ekkor nagyjából a lejtő közepén szemben leszel a placcal, és egy ugrással – akcióval elkaphatod annak szélét. Odafent kar, húzd meg, majd ereszkedj le és ugorj a lépcsőre, végül sétálj át az ajtón.

ECKHARDT'S LAB
Sétálj az újabb lejtőig. Balra látsz egy kiugró sziklarészt. Kezdj el csúszni, és jó időben ugorj ezen platform jobb oldalára – ha sikerül, a kiugró tüskék nem tesznek kárt Larában. Innen egy hatalmas ugrással átlendülhetsz a következő csapdán is, sérülés nélkül. Fuss be a laborba.
Balra sétálj fel a lépcsőn, a dobogótól jobbra egy kis asztalon találsz egy fiolát, vedd fel, az emelvény alatt pedig egy elsősegélycsomag vár. Sétálj le a középen lévő rostélyhoz, és húzd meg a kart, majd fel a jobb oldali létrán a galériára. Hátra arc – innen ráugorhatsz a ketrec tetejére, egy csapóajtó lenyílik, Lara beesik, és felveheted a második fiolát is. Amint ezt megteszed, a kutrica elkezd leereszkedni a lúgba. Hátra arc, mássz fel a rácson, és jobbra oldalazva a csapóajtó szélére, majd fel a ketrec tetejére, itt biztonságba vagy. Nézz körül, szemben fent találsz egy lyukat, menj a falnak, és ugorj fel akcióval, majd kússz be és megtalálod a harmadik fiolát. Vissza a ketrecre, a lyukkal szembeni fal mászható, a tetején ugorj hátra, ezzel ki is jutottál a lyukból. Ha nem akarod, hogy tovább idegesítsenek a csontvázkatonák, karatézd be őket a lúgba.
Sétálj az emelvényen lévő szerkezetig, és akciózz rajta, aztán fel a galériára, jobbra találsz még egy akcióhelyet (előtte az oldalgerendán kötszer), végül a harmadik fiolát a hátsó teremben, a lúgfürdő mögötti falon lévő készségbe kell beilleszteni. A három anyagból sav keletkezik, ez semlegesíti a lúgot, pH 5.5, ugorj fejest, a medence aljáról vedd fel a kristálytőrt, jobbra kinyílt egy ajtó, menj ki, csússz le, át a következő terembe, tárazz be egy gépfegyvert, majd tedd el, és mentés-gyógyítás után séta középre.

FŐELLENSÉG: ECKHARDT vs. LARA
Nos. Egy nagy fémkorong közepén állsz. Körben láthatatlan energiafal van, ne menj neki! Eckhardt-ot innen nem tudod megsebezni, kár a töltényért. Energiasugarakkal támad, legjobb oldalra ugrani, pont mielőtt a sugár elérné Larát. Pár ilyen után a fickó teremt három klónt magából – ezalatt gyógyulj és vedd kezedbe a fegyvert. A három lény középre szalad, és elkezd egyesülni. Az eggyé vált új Eckhardt-ot lődd folyamatosan. Ha a földre omlik, rohanj hozzá, és Lara belevágja az egyik kristálytőrt. A mozi után kezdődik minden elölről, ezúttal ellenséged tűzcsóvákkal támad, ezeket legjobb előrevetődve túlugrani, ha Larát eléri a tűz, hamar kialszik, nem kell megijedni. Jön az újabb klónozás-egyesülés, újabb tőrözéssel, majd még egy ilyen menet, és kész is vagyunk.

FŐELLENSÉG:  KARAL vs. LARA
Ő az igazi főnök. Fegyverre nincs szükség ellene. Rohanj Eckhardt testéhez, és kapd fel a diszkoszba szorult pracliját. Fuss a bal oldali oszlophoz, ennek háta mögött kapcsoló, mely leenged két létrát. Mássz fel bármelyiken, majd a túloldalon a fal mellett egy másik lajtorján, végül a vezérlőpult melletti oszlop oldalán lévő harmadikon. Balra (használd mindig a sprint gombját, és kerülgesd a fehér golyókat, amelyet Karal lő), eljutsz egy előrenyúló platformig. Fuss és ugorj előre, lehet mozizni. Végeztünk.

]{redenc